text:
IBIBAZO URUBYIRUKO RWIBAZA
Ese byararemwe cyangwa byabayeho biturutse ku bwihindurize?—Igice cya 4: Nasobanurira abandi nte impamvu nemera irema?
Wemera ko Imana yaremye ibintu byose, ariko waba uri ku ishuri ugatinya kubivuga weruye. Birashoboka ko ibitabo mukoresha ku ishuri bishyigikira ubwihindurize maze ugatinya ko abarimu ndetse n’abanyeshuri mwigana baguseka. Ni iki cyatuma wigirira icyizere maze ugasobanurira abandi impamvu wemera ko Imana ari yo yaremye ibintu?
Wabishobora
Ushobora kuba utekereza uti “si ndi umuhanga cyane ku buryo najya impaka n’abantu kuri siyansi n’inyigisho y’ubwihindurize.” Uwitwa Danielle na we yigeze gutekereza atyo. Yaravuze ati “numvaga ntashaka kuvuguruza mwarimu n’abanyeshuri twiganaga.” Diana na we yagize ati “igihe naganiraga n’abandi banyeshuri bagatangira kuvuga amagambo yo muri siyansi nabuze icyo mvuga.”
Icyakora intego yawe si ukujya impaka n’abantu ngo byanze bikunze ubatsinde. Kandi igishimishije ni uko atari ngombwa ko uba umuhanga mu bya siyansi kugira ngo ubashe gusobanurira abandi impamvu wumva ko kwemera ko ibintu byaremwe ari byo bishyize mu gaciro.
Inama: Jya ukoresha igitekerezo cyoroheje kiboneka muri Bibiliya, mu Baheburayo 3:4, hagira hati “buri nzu yose igira uyubaka, ariko uwubatse ibintu byose ni Imana.”
Umukobwa witwa Carol asobanura iryo hame ryo mu Baheburayo 3:4, agira ati “tuvuge ko urimo ugenda mu ishyamba ry’inzitane. Nta kimenyetso na kimwe kigaragaza ko hafi aho haba abantu. None ugize utya ureba hasi, ubona agati bihaganyuza mu menyo. Wahita utekereza iki? Abantu benshi bahita bavuga bati ‘byanze bikunze hari undi muntu wageze aha hantu.’ Niba akantu gato nk’ako ari gihamya y’uko hari umuntu wageze aho, ubwo si ko bimeze no ku isanzure n’ibiririmo byose?”
Mu gihe umuntu agize ati “reka tuvuge ko Imana ari yo yaremye ibintu. None se yo yaremwe na nde?”
Ushobora kumusubiza uti “kuba tudasobanukiwe ibintu byose byerekeye Umuremyi ntibivuze ko atabaho. Urugero, ushobora kuba utazi amateka y’umuntu wakoze telefoni yawe, ariko ntibikubuza kwemera ko hari uwayikoze!” [Mureke asubize.] “Hari ibintu byinshi dushobora kumenya ku byerekeye Umuremyi. Niba wifuza kubimenya, nakwishimira kukugezaho ibyo nanjye namenye.”
Jya witegura
Bibiliya ivuga ko wagombye guhora ‘witeguye gusobanurira umuntu wese ukubajije impamvu z’ibyiringiro ufite, ariko ukabikora mu bugwaneza kandi wubaha cyane’ (1 Petero 3:15). Ku bw’ibyo, hari ibintu bibiri ugomba kwitondere: ibyo uvuga n’uko ubivuga.
Ibyo uvuga. Kuba ukunda Imana bishobora kugushishikariza kuyivuganira. Ariko kubwira abandi ko ukunda Imana ubwabyo, ntibihagije kugira ngo ubumvishe ko ari yo yaremye byose. Byaba byiza ugiye usobanura wifashishije ingero z’ibintu biriho kugira ngo ugaragaze ko kwemera irema bishyize mu gaciro.
Uko ubivuga. Jya uvugana icyizere ariko wirinde kuvuga nabi cyangwa ngo werekane ko abandi nta cyo bazi. Iyo uganira n’abantu ukubaha imyizerere yabo kandi ukemera ko bafite uburenganzira bwo kwemera ibyo bashaka, bishobora gutuma bumva ibyo ubabwira.
“Si byiza kumera nk’utukana cyangwa kwigira nyirandabizi. Kweraka abandi ko nta cyo bazi byatuma nta cyo ugeraho.”
—Elaine.
Icyagufasha gusobanurira abandi ibyo wizera
Umukobwa witwa Alicia yaravuze ati “iyo utiteguye uricecekera kugira ngo utiteza ibibazo.” Nk’uko Alicia yabivuze, gutegura bituma umuntu agira icyo ageraho. Undi mukobwa witwa Jenna yaravuze ati “iyo nateguye urugero rworoheje rushyigikira ibyo nizera, kuganira n’abandi ku byerekeye irema biranyorohera.”
Ingero nk’izo wazikura he? Dore aho abenshi mu rubyiruko bakuye ingero zabafashije:
Cinq questions à se poser sur l’origine de la vie
Les merveilles de la création révèlent la gloire de Dieu (videwo)
Ingingo zo mu igazeti ya Nimukanguke! zifite umutwe uvuga ngo “Ese byararemwe?” (Jya ku ISOMERO RYO KURI INTERINETI rya Watchtower wandikemo ngo “ese byararemwe” [wibuke gushyiraho utwuguruzo n’utwugarizo])
Mu gihe wifuza gukora ubushakashatsi bwimbitse, jya ukoresha ISOMERO RYO KURI INTERINETI rya Watchtower.
Nanone ushobora gusuzuma izindi ngingo zasohotse mbere y’iyi zifite umutwe uvuga ngo “Mbese byararemwe cyangwa byabayeho biturutse ku bwihindurize?”
Inama: Toranya ingero nawe ubwawe zigufasha kwemera ko Imana ibaho. Izo ngero ntuzapfa kuzibagirwa kandi igihe uzaba uzitanga uzajya uvugana icyizere. Gerageza gukora imyitozo y’uko wasobanurira abandi ibyo wizera.


c: text/html

text:
UDUSHYA N’ UDUKORYO TWARANZE WEEKEND TWO KURIKI CYUMWERU TALIKI YA 14 TURAZA KUBAGEZAHO UDUSHYA DUTANDUKANYE AHO MURI IYI WEEKEND HABAYE IBITARAMO BITANDUKANYE AHO MU IJORO RYASHIZE MU MUJYI WA KIGALI HABAYE IGITARAMO KISWE SILENT DISCO AHO BURI MUNTU WES ABA YAMBAYE HEADPHONES AKIYUMVIRA UMUZIKI KUGITI CYE .
SIBYO GUSA KUKO IKI GITARAMO KITABIRIWE KUBURYO BUDASANZWE AHO MUMUBARE WABONAGA ABAKOBWA BARUTAGA ABASORE NDETSE ICYAJE KUGARAGARA NUKO ABAKOBWA BARI BAMBAYE BABEREWE BIDASANZWE AHO ABENSHI BARI BAJE BAMBAYE IMYENDA Y’ UMUKARA IBINTU BYATUNGUYE BENSHI
MURIKI CYUMWERU KANDI BAMWE MUBYAMAMARE HANO MU RWANDA MUGUKORESHA URUBUGA RWA INSTAGRAM BAGIYE BASHYIRAHO AMAFOTO ATANDUKANYE AGARAGAZA UKO BABA BAMEZE UMUNSI KUMUNSI REBA AMAFOTO AMWE NAMWE YACIYE IBINTU KURI INTERNET
GHANA UMUKOBWA YIRUKANYWE NA SE UBWO YAMUFATAGA TELEFONE YE AGASANGA HARIMO AMAFOTO YAMBAYE UBUSA IBI BYATUMYE ACIBWA MURUGO AHABWA UBURENGANZIRA BWO GUKORA IBYO YIFUZA ATAKIRI MU AMASO YA SE NA NYINA
UMUSORE W’ UMUTINGANYI MURI KENYA YATANGAJE KO AZASERUKIRA ABANDI BASORE MUGUTORA NYAMINGA WUJE UBWIZA N’ UBUHANGA
UMUHANZI KAZI UKOMEYE MURI KENYA NYUMA YO KUGARAGARA MURI CLUB YAMBAYE IKARISO GUSA KURUBU YASHYIZE HANZE INDI FOTO IGARAGAZA IMITERERE Y’ IKIBUNO MU RWEGO RWO KURARURA ABASORE
DORE BAMWE MU AMABOKO BAGIYE BAKORWA N’ ISONI N’ AMAFOTO YABO UBWO BANYWAGA INZOGA BAKARARA RWANTAMBI KUBERA AGASEMBUYE
DORE URUTONDE RW’ ABAKOBWA BASHYIZE AMAFOTO YABO KUKARUBANDA BAMBAYE UBUSA BIGATEZA UMURINDI KURI INTERNET AHO BAMWE BABABWIRAGA AMAGAMBO AKARISHYE ABANDI BAGATANAGIRA KUJYENDA BABASIBA MU INSHUTI ZABO
UGANDA IGITARAMO CYATANGIJWE IMBYINO ZIGEZWEHO GISWOZWA N’ IMBYINO ZA GAKONDO ZASHIMISHIJE IMBAGA Y’ ABANTU BENSHI
MU IMWAMBARO UGARAGAZA AMABERE BENSHI BATUNGUWE NO KUMUBONA AMABERE AGIYE KUJABUKA MU ISUTIYA
BENSHI BATUNGUWE NO KUBONA UMUKOBWA W’ UMUYOBOZI UKOMEYE MURI KENYA YASHYIZE HANZE AMAFOTO AGARAGAZA ARYAMYE MUBURIRI YIKOZE IBIDASANZWE IBIEO BYOSE BIRI HANZE
REBA AMAFOTO ATANDUKANYE YACIYE IBINTU KUMBUGA ZA INTERNET ZITANDUKANYE HABA HANO MU RWANDA NDETSE NAHANDI HATANDUKANYE KU ISI
REBA HANZE Y’ URWANDA MURI LETA ZUNZU UBUMWE ZA AMERIKA UKO BYARI BIMEZE
Posted By:Emery & Alex Masha@Rwandapaparazzi.rw
205,462 total views, 0 views today

robotstxt: allowed

filter: keep


text:
Bihora ari bishya muri Touch Entertainment
Touch Entertainment n’inzu itunganya umuziki(amajwi n’amashusho) yubatse izina hano mu gihugu cy’u Rwanda bitewe n’indirimbo zikomeye zahatunganyirijwe. Touch iri muma Studio akomeye cyane hano mu Rwanda kandi afite ibikoresho utapfa gusanga ahandi byaba ibikoreshwa mu gufata amashusho cyangwa amajwi. Ubusanzwe Touch...
TOUCH ENTERTAINMENT
WABA WIFUZA GUFATA AMAJWI N’AMASHUSHO BY’INDIRIMBO NZIZA UKAMAMARA KU RWEGO RW’AKA KARERE BITYO BIKANAGERA KU RWEGO RW’ISI? IGISUBIZO NI MURI TOUCH ENTERTAINMENT (I NYAMIRAMBO – KURI MIRONGWINE) TUBAKORERA AMAJWI N’AMASHUSHO BIKORANYE UBUHANGA BUHANITSE TUBIKESHA ABAHANGA BABIGIZE UMWUGA N’IBIKORESHO BY’INDASHYIKIRWA UTASANGA...


text:
Imbaraga z’ibiganza byejejwe
Gutegeka Kwa Kabiri 34:9 - Yosuwa mwene Nuni yari yuzuye umwuka w’ubwenge, kuko Mose yari yaramurambitseho ibiganza. Abisirayeli baramwumvira, bagenza uko Uwiteka yategetse Mose.
Iki gitondo, Imana inyibukije imbaraga yashize mu biganza byanjye numva ndishimye.
Kubera kurambikwaho ibiganza bya Mose, Yosuwa wari umuntu usanzwe, mwene Nuni utaravaga mu muryango w’Abalewi bavagamo abatambyi, yahawe agaciro gakomeye kagizwe n’ibintu bibiri bikurikira:
1. Yuzuye umwuka w’Ubwenge. Nibutse ko ubwenge tutabukura mu mashuri gusa, tutabwigishwa gusa. Ubwenge nyabwo tubuvana mu kurambikwaho ibiganza byejejwe! Nibutse abantu Imana yagiye imbwira ngo "uwo murambikeho ikiganza"! Mfite ubuhamya bw’abantu narambitseho ibiganza Imana ibimbwiye! Bafite umugisha abo nkirambikaho ibiganza.
2. Umugisha wo kumvirwa. Nta muntu waguha uyu mugisha. Ushobora guhabwa ubuyobozi kubera ubushobozi abantu bakubonamo, ubumenyi ufite, ariko umugisha wo kumvirwa n’Imana iwutanga! Kimwe mu bintu bikomeye Yosuwa yari akeneye mu nshigano yari asigaranye ni "ukumvirwa n’abo yari ahawe kuyobora".
Mwibuke ko yari ahawe "ubwoko butagondwa ijosi" Ibyago bikomeye umuyobozi ahura nabyo mu buzima ni ukuyobora abatamwumvira. Kurambikwaho ibiganza byateye Yosuwa kumvirwa! Wewe usoma ubu butumwa niba uyobora abatakumvira, niba utumvirwa mu muryango ukuriye, mu Itorero uyoboye, mu kazi ukuriye, uzashake ibiganza byejejwe!
Muri iki gitondo nkwaturiyeho "Umwuka w’Ubwenge" n’umugisha wo kumvirwa". Ibi mvuze bikubeho mu izina rya Yesu.
Bishop Dr Fidèle MASENGO, Umushumba Foursquare Gospel Church Kimironko [email protected]


text:
Bitanze babikunze muri Turukiya
ABAKRISTO bo mu kinyejana cya mbere bakoze uko bashoboye kose kugira ngo bageze ‘ubutumwa bwiza bw’ubwami’ ku bantu benshi uko bishoboka (Mat 24:14). Hari n’abajyaga kubwiriza mu bindi bihugu. Urugero, igihe intumwa Pawulo yakoraga ingendo z’ubumisiyonari, yagiye mu karere karimo Turukiya y’ubu, ahabwiriza mu rugero rwagutse. * Mu mwaka wa 2014, ubwo hari hashize imyaka 2.000 ibyo bibaye, muri Turukiya hongeye kubwirizwa mu buryo bwihariye. Kuki hateguwe gahunda yihariye yo kuhabwiriza? Ni ba nde bahabwirije?
“HABAYE IKI?”
Muri Turukiya hari abaturage miriyoni 79, ariko hari ababwiriza basaga 2.800 gusa. Ibyo bishatse kuvuga ko ugenekereje, umubwiriza 1 agomba kubwiriza abaturage 28.000. Nawe urabyumva ko abantu baho bamaze kubwirizwa ari bake cyane. Ni yo mpamvu hateguwe gahunda yihariye yo kuhabwiriza, kugira ngo bashobore kubwiriza abantu benshi mu gihe gito. Abavandimwe na bashiki bacu bagera kuri 550 bavuga igiturukiya baba mu bindi bihugu, bagiye muri Turukiya bafatanya n’abavandimwe baho kubwiriza. Iyo gahunda yageze ku ki?
Abantu benshi cyane barabwirijwe. Hari itorero ryo mu mugi wa Istanbul ryanditse riti “igihe abantu batubonaga, barabajije bati ‘ese mufite igiterane? Aho ugiye hose urahasanga Abahamya ba Yehova!’” Itorero ryo mu mugi wa Izmir ryaranditse riti “umugabo wakoreraga aho imodoka zihagarara, yegereye umusaza w’itorero wo muri Turukiya maze aramubaza ati ‘habaye iki? Ese mufite gahunda idasanzwe yo kubwiriza?’” Koko rero, abantu babonye ko hari gahunda yihariye yo kubwiriza.
Abavandimwe bari baturutse mu bindi bihugu bishimiye cyane iyo gahunda. Steffen, wari waturutse muri Danimarike, yaravuze ati “buri munsi nabwirizaga abantu batari barigeze bumva ibya Yehova. Numvaga rwose menyekanisha izina rya Yehova.” Jean-David wari waturutse mu Bufaransa yaranditse ati “hari igihe twamaze amasaha n’amasaha tubwiriza ku muhanda umwe. Byari bishimishije cyane! Abantu benshi ntibari bazi Abahamya ba Yehova. Hafi buri nzu twageragaho, abantu baratwakiraga tukaganira, tukabereka imwe muri videwo zacu kandi tukabasigira ibitabo.”
Abantu 550 bifatanyije muri iyo gahunda, batanze ibitabo 60.000 mu byumweru bibiri gusa! Iyo gahunda yatumye abantu benshi cyane babwirizwa.
Ababwiriza barushijeho kugira ishyaka. Iyo gahunda yihariye yatumye barushaho gukunda umurimo, benshi bifuza gukora umurimo w’igihe cyose. Kandi koko mu mezi 12 yakurikiyeho, abapayiniya b’igihe cyose muri Turukiya biyongereyeho 24 ku ijana.
Abavandimwe bari baturutse mu bindi bihugu na bo bavuze ko iyo gahunda yatumye banonosora uko bakoraga umurimo. Mushiki wacu witwa Şirin wari waturutse mu Budage, yaranditse ati “abavandimwe bo muri Turukiya ntibagira ikibazo cyo kubwiriza mu buryo bufatiweho. Jye byanteraga isoni. Ariko ubu nkora ibyo ntashoboraga gukora mbere bitewe n’iyo gahunda yihariye, ibyo nigiye ku bavandimwe bo muri Turukiya, hamwe no gusenga cyane. Nashoboye no kubwiriza muri gari ya moshi, ntanga n’inkuru z’Ubwami! Sinkigira amasonisoni nka mbere.”
Johannes waturutse mu Budage yaravuze ati “hari ibintu nize bizatuma nonosora uko nkora umurimo wo kubwiriza. Abavandimwe bo muri Turukiya baba bashaka kubwiriza abantu benshi uko bishoboka kose. Uburyo bwose babonye babukoresha babwiriza. Niyemeje ko igihe nari kuba nsubiye mu Budage ari ko nari kujya mbigenza. Kandi rwose ubu mbwiriza abantu benshi kuruta mbere.”
Zeynep waturutse mu Bufaransa yaravuze ati “iyi gahunda yatumye mpindura byinshi ku birebana n’uko nabwirizaga. Yatumye ndushaho kugira ubutwari kandi niringira Yehova.”
Ababwiriza barushijeho kunga ubumwe. Hari abantu batazigera bibagirwa ukuntu abavandimwe bavuye mu bihugu bitandukanye bari bakundanye kandi bunze ubumwe. Jean-David twigeze kuvuga yaravuze ati “‘twarasogongeye’ tubona ukuntu abavandimwe barangwa n’umuco wo kwakira abashyitsi.” Yongeyeho ati “batwakiriye mu ngo zabo, badufata nk’incuti na bene wabo. Nari nsanzwe nzi ko turi umuryango mpuzamahanga. Nari narabisomye kenshi mu bitabo byacu. Ariko icyo gihe bwo narabyiboneye. Numvise ndushijeho guterwa ishema no kuba ndi umwe mu bagize ubwoko bwa Yehova, kandi namushimiye cyane kuba yaremeye ko mba mu muryango we.”
Claire waturutse mu Bufaransa yaravuze ati “baba abari baturutse mu Budage, mu Bufaransa, abo muri Danimarike, cyangwa abo muri Turukiya, twese twari tugize umuryango umwe. Ni nk’aho Yehova yari yakuyeho imipaka y’ibihugu byose.”
Stéphanie wo mu Bufaransa yongeyeho ati “iyi gahunda yihariye yatwigishije ko igituma twunga ubumwe, atari umuco wacu cyangwa ururimi tuvuga, ahubwo ko ari urukundo twese dukunda Yehova.”
IYO GAHUNDA YAGIZE INYUNGU ZIRAMBYE
Abenshi mu bari baturutse mu bindi bihugu batangiye gutekereza kwimukira muri Turukiya, kuko hakiri byinshi byo gukora. Ubu bamwe bamaze kwimuka. Abo babwiriza ni abo gushimwa rwose!
Reka dufate urugero rw’itsinda rito riri mu karere kitaruye rigizwe n’ababwiriza 25. Bari bamaze imyaka myinshi bafite umusaza umwe. Mu mwaka wa 2015 abo babwiriza barishimye cyane, igihe abavandimwe baturutse mu Budage no mu Buholandi bajyaga kubafasha.
BAKORERA AHO RUKOMEYE
Abagiye kubwiriza muri Turukiya bavuga iki ku birebana n’ubuzima bwaho? Birumvikana ko hari igihe biba bitoroshye, ariko ubuzima bw’abajya kubwiriza ahakenewe ababwiriza benshi buba bushimishije cyane. Reka turebe ibyo bamwe bavuze.
Federico waturutse muri Esipanye, ari mu kigero cy’imyaka 40. Yaravuze ati “kutagira imitungo myinshi impangayikisha bituma numva mfite umudendezo, kandi bimfasha kwibanda ku bintu bifite agaciro kurushaho.” Ese ashishikariza abandi gukora uwo murimo? Yaravuze ati “cyane rwose. Iyo wimukiye ahantu ugamije gufasha abantu kumenya Yehova, mu by’ukuri uba wishyize mu maboko ye. Wibonera ko akwitaho kurusha ikindi gihe cyose.”
Rudy, ni umuvandimwe waturutse mu Buholandi, uri hafi kugira imyaka 60. Yaravuze ati “gukorera aho twagereranya n’aho rukomeye, no kugeza ukuri ku bantu benshi batigeze bakumenya, bituma wumva unyuzwe rwose. Iyo ubonye ukuntu abantu bishimira ukuri, nawe wumva wishimye cyane.”
Sascha, ni umuvandimwe waturutse mu Budage uri mu kigero cy’imyaka 40. Yagize ati “buri gihe iyo ngiye kubwiriza, mpura n’abantu batigeze babwirizwa. Gufasha abo bantu kugira ngo bamenye Yehova biranezeza bitavugwa.”
Atsuko, ni mushiki wacu waturutse mu Buyapani, uri mu kigero cy’imyaka 35. Yaravuze ati “kera numvaga nshaka ko Harimagedoni iza vuba. Ariko maze kwimukira muri Turukiya, nashimiye Yehova ko agikomeje kwihangana. Uko ngenda ndushaho kubona ko Yehova ari we uyobora umurimo, ni ko ndushaho kumva nshaka kumwegera.”
Alisa ni mushiki wacu waturutse mu Burusiya, uri mu kigero cy’imyaka 30. Yaravuze ati “gukorera Yehova umurimo ino aha byatumye nsogongera nibonera ukuntu ari mwiza (Zab 34:8). Yehova si Data gusa ahubwo ni n’incuti yanjye magara. Ngenda ndushaho kumumenya uko mpinduye imimerere. Hari ibintu byinshi bishimishije byambayeho kandi nabonye imigisha myinshi cyane!”
‘MUREBE IMIRIMA’
Gahunda yihariye yo kubwiriza muri Turukiya, yatumye abantu benshi bagezwaho ubutumwa bwiza. Icyakora haracyari ifasi nini itarabwirizwa. Ababwiriza bimukiyeyo, buri munsi bahura n’abantu batigeze bumva ibyerekeye Yehova. Ese wifuza gukorera mu ifasi nk’iyo? Niba ari ko bimeze, turagutera inkunga yo ‘kubura amaso ukareba imirima yeze kugira ngo isarurwe’ (Yoh 4:35). Ese ushobora kujya gufasha mu gihugu kirimo ‘imirima yeze kugira ngo isarurwe’? Niba ubyifuza, tangira kugira icyo ukora kugira ngo uzagere kuri iyo ntego. Icyo twiringiye tudashidikanya ni uko niwagura umurimo wo kwamamaza ubutumwa bwiza “kugera mu turere twa kure cyane tw’isi,” uzabona imigisha itarondoreka.—Ibyak 1:8.
^ par. 2 Reba agatabo Tumenye uko ‘Igihugu Cyiza’ Cyari Giteye, ku ipaji ya 32-33.


text:
Jya wishimira umuco wa Yehova wo kugira ubuntu no gushyira mu gaciro
“Yehova agirira bose neza, imbabazi ze ziri ku mirimo ye yose.”—ZAB 145:9.
1, 2. Ni iki incuti za Yehova zizabasha gukora mu gihe cy’iteka ryose?
UMUKRISTOKAZI witwa Monika yaravuze ati “jye n’umugabo wanjye tumaze imyaka hafi 35 dushakanye. Turaziranye bihagije. Ariko nubwo tumaranye iyo myaka yose, hari ibyo buri wese abona ku wundi atari yarigeze amumenyaho.” Nta gushidikanya ko uko ari na ko bimeze ku miryango myinshi no ku bantu benshi bafitanye ubucuti.
2 Dushimishwa no kurushaho kumenya abo dukunda. Icyakora, mu ncuti zose dushobora kugira, incuti y’ingenzi kurusha izindi ni Yehova. Ntituzigera tumenya ibintu byose bimwerekeyeho (Rom 11:33). Mu gihe cy’iteka ryose, tuzabasha kwiga byinshi ku birebana n’imico ya Yehova kandi turusheho kuyishimira.—Umubw 3:11.
3. Ni iki turi busuzume muri iki gice?
3 Igice cyabanjirije iki cyatumye turushaho kwishimira umuco wa Yehova wo kwishyikirwaho n’uwo kutarobanura ku butoni. Reka noneho turebe indi mico ibiri ihebuje ya Yehova, ari yo kugira ubuntu no gushyira mu gaciro. Kubigenza dutyo biri butume turushaho kumenya ko “Yehova agirira bose neza, [kandi ko] imbabazi ze ziri ku mirimo ye yose.”—Zab 145:9.
YEHOVA AGIRA UBUNTU
4. Kugira ubuntu bisobanura iki?
4 Kugira ubuntu bisobanura iki? Igisubizo cy’icyo kibazo tugisanga mu magambo ya Yesu ari mu Byakozwe 20:35, agira ati “gutanga bihesha ibyishimo kuruta guhabwa.” Muri ayo magambo make gusa, Yesu yagaragaje icyo kugira ubuntu ari cyo. Umuntu ugira ubuntu atanga igihe cye, imbaraga ze n’ubutunzi bwe kugira ngo afashe abandi, kandi akabikora yishimye. Mu by’ukuri, kugira ubuntu ntibigaragazwa no gutanga impano ihenze, ahubwo bigaragazwa n’umutima umuntu ayitanganye. (Soma mu 2 Abakorinto 9:7.) Nta wagira ubuntu kurusha Yehova “Imana [yacu] igira ibyishimo.”—1 Tim 1:11.
5. Ni mu buhe buryo Yehova agaragaza ko agira ubuntu?
5 Yehova agaragaza ate ko agira ubuntu? Aha abantu bose ibyo bakeneye, hakubiyemo n’abatamusenga. Koko rero, “Yehova agirira bose neza.” Bibiliya igira iti “atuma izuba rye rirasira ababi n’abeza kandi akavubira imvura abakiranutsi n’abakiranirwa” (Mat 5:45). Ni yo mpamvu igihe intumwa Pawulo yavuganaga n’abatizera, yababwiye ko Yehova ‘yabagiriraga neza, akabavubira imvura yo mu ijuru, akabaha ibihe by’imyaka birumbuka n’ibyokurya byinshi, kandi akuzuza imitima yabo umunezero’ (Ibyak 14:17). Mu by’ukuri, Yehova agirira ubuntu abantu bose.—Luka 6:35.
6, 7. (a) Ni ba nde mu buryo bwihariye Yehova yishimira guha ibyo bakeneye? (b) Tanga urugero rugaragaza ukuntu Imana iha abagaragu bayo b’indahemuka ibyo bakeneye.
6 Mu buryo bwihariye, Yehova yishimira guha abagaragu be bizerwa ibyo bakeneye. Umwami Dawidi yaravuze ati “nabaye umusore none ndashaje, nyamara sinigeze mbona umukiranutsi atereranwa burundu, cyangwa ngo urubyaro rwe rusabirize ibyokurya” (Zab 37:25). Hari Abakristo benshi b’indahemuka biboneye ko Yehova abitaho. Reka dufate urugero.
7 Mu myaka runaka ishize, umupayiniya w’igihe cyose witwa Nancy yahuye n’ikibazo. Yaravuze ati “nari nkeneye amadolari 66 y’Amanyamerika (hafi 41.976 Frw) yo kwishyura inzu, nkaba naragombaga kuyishyura ku munsi ukurikiyeho. Sinari nzi aho nari kuyakura. Nasenze Yehova mubwira icyo kibazo, hanyuma njya ku kazi nakoraga ko guhereza abantu ibyokurya muri resitora. Sinari niteze ko abakiriya bagira amafaranga y’ishimwe bampa kuri uwo mugoroba, kuko nta bakiriya twakundaga kubona kuri uwo munsi. Natangajwe n’uko haje abakiriya benshi kuri uwo mugoroba. Igihe nari ndangije akazi, nateranyije amafaranga nari nabonye maze nsanga angana n’amadolari 66 y’Amanyamerika!” Nancy yemera ko Yehova ari we wamugiriye ubuntu, agatuma abona umubare nyawo w’amafaranga yari akeneye.—Mat 6:33.
8. Ni iyihe mpano iruta izindi zose igaragaza ko Yehova agira ubuntu?
8 Buri muntu ashobora kubona impano iruta izindi zose igaragaza ko Yehova agira ubuntu. Iyo mpano ni iyihe? Ni igitambo cy’incungu cy’Umwana we. Yesu yagize ati “Imana yakunze isi cyane ku buryo yatanze Umwana wayo w’ikinege, kugira ngo umwizera wese atarimbuka, ahubwo abone ubuzima bw’iteka” (Yoh 3:16). Ijambo “isi” ryakoreshejwe muri uwo murongo ryerekeza ku bantu. Koko rero, abantu bose baha agaciro impano iruta izindi zose igaragaza ko Yehova agira ubuntu, bashobora kuyibona. Abantu bose bizera Yesu bazabona ubuzima bwinshi, ni ukuvuga ubuzima bw’iteka (Yoh 10:10). Mu by’ukuri se, hari ikindi kintu kigaragaza ko Yehova agira ubuntu cyaruta icyo?
TWIGANE UMUCO WA YEHOVA WO KUGIRA UBUNTU
9. Twakwigana dute umuco wa Yehova wo kugira ubuntu?
9 Twakwigana dute umuco wa Yehova wo kugira ubuntu? Yehova ‘aduha ibintu byose akadukungahaza kugira ngo tubyishimire.’ Ku bw’ibyo, twagombye kuba ‘twiteguye gusangira’ n’abandi, bityo tugatuma bishima (1 Tim 6:17-19). Twishimira gukoresha ubutunzi bwacu duha impano abo dukunda, kandi tugafasha abafite ibyo bakeneye. (Soma mu Gutegeka kwa Kabiri 15:7.) Ni iki cyadufasha kujya twibuka kugira ubuntu? Hari Abakristo babigenza batya: igihe cyose bahawe impano, na bo bahita batekereza undi muntu baha impano. Itorero rya gikristo ririmo abavandimwe na bashiki bacu benshi bagira ubuntu.
10. Bumwe mu buryo bwiza cyane bwo kugira ubuntu ni ubuhe?
10 Bumwe mu buryo bwiza cyane bwo kugira ubuntu ni ukubigaragaza mu byo tuvuga no mu byo dukora. Twabigeraho dute? Twabigeraho dukoresha igihe cyacu n’imbaraga zacu dufasha abandi kandi tukabatera inkunga (Gal 6:10). Kugira ngo twisuzume, dushobora kwibaza tuti “ese abandi babona ko mba niteguye kubatega amatwi mu gihe bambwira ibibahangayikishije? Iyo umuntu ansabye kumufasha umurimo runaka cyangwa kujya kumuhahira, ese ndabyemera igihe cyose bishoboka? Ni ryari mperutse gushimira mbikuye ku mutima umwe mu bagize umuryango wanjye cyangwa uwo duhuje ukwizera?” Iyo dufite “akamenyero ko gutanga,” tugirana imishyikirano ya bugufi na Yehova ndetse n’incuti zacu.—Luka 6:38; Imig 19:17.
11. Ni mu buhe buryo dushobora kugira ubuntu tugira icyo duha Yehova?
11 Nanone kandi, dushobora kugira ubuntu tugira icyo duha Yehova. Ibyanditswe bitugira inama igira iti “ujye wubahisha Yehova ibintu byawe by’agaciro” (Imig 3:9). Muri ibyo ‘bintu by’agaciro’ hakubiyemo igihe cyacu, imbaraga zacu n’ubutunzi bwacu, ibyo byose tukaba dushobora kubikoresha mu murimo we. Ndetse n’abana bato bashobora kwitoza kugira ubuntu bagira icyo baha Yehova. Hari umubyeyi witwa Jason wagize ati “iyo umuryango wacu uri butange impano mu Nzu y’Ubwami, turareka abana bacu akaba ari bo bashyira amafaranga mu gasanduku k’impano. Barabyishimira kubera ko nk’uko babyivugira, baba bagize icyo baha Yehova.” Abana bishimira kugira icyo baha Yehova bakiri bato, baba bashobora no kuzakomeza kubikora bamaze gukura.—Imig 22:6.
YEHOVA ASHYIRA MU GACIRO
12. Gushyira mu gaciro bisobanura iki?
12 Undi muco uhebuje wa Yehova ni ugushyira mu gaciro. Gushyira mu gaciro bisobanura iki? Muri Bibiliya—Ubuhinduzi bw’isi nshya, ijambo ry’ikigiriki rihindurwamo “gushyira mu gaciro” rifashwe uko ryakabaye risobanura “kuva ku izima” (Tito 3:1, 2). Umuntu ushyira mu gaciro ntahora atsimbarara ku mategeko cyangwa ngo abe umuntu utagoragozwa, ukagatiza cyangwa w’umunyamwaga. Ahubwo, yihatira kubana neza n’abandi, akazirikana imimerere barimo. Aba yiteguye gutega abandi amatwi, kandi byaba ngombwa akabemerera ibyo bifuza.
13, 14. (a) Yehova agaragaza ate ko ashyira mu gaciro? (b) Ibyo Imana yakoreye Loti bitwigisha iki ku birebana no gushyira mu gaciro?
13 Yehova agaragaza ate ko ashyira mu gaciro? Azirikana ibyiyumvo by’abagaragu be, kandi incuro nyinshi akabaha ibyo bifuza. Urugero, reka turebe ibyo Yehova yakoreye umukiranutsi Loti. Igihe Yehova yiyemezaga kurimbura imigi ya Sodomu na Gomora, yahaye Loti amabwiriza yumvikanaga neza yo guhungira mu misozi. Ariko bitewe n’impamvu runaka, Loti yinginze Yehova ngo amureke ahungire ahandi. Tekereza nawe! Mu by’ukuri, Loti yari asabye Yehova guhindura amabwiriza yari yamuhaye.—Soma mu Ntangiriro 19:17-20.
14 Hari uwahita avuga ko Loti yari umunyantege nke cyangwa ko atumviraga. Mu by’ukuri, nta mpamvu yari afite yo kugira ubwoba kuko Yehova yari kumurindira aho ari ho hose. Ariko kandi, Loti yagize ubwoba kandi Yehova yazirikanye ibyiyumvo bye. Yamwemereye guhungira mu mugi yashakaga kurimbura. (Soma mu Ntangiriro 19:21, 22.) Ibyo bigaragaza ko Yehova atajya akagatiza cyangwa ngo atsimbarare ku byo yavuze. Ava ku izima kandi ashyira mu gaciro.
15, 16. Amategeko ya Mose yagaragazaga ate ko Yehova ashyira mu gaciro? (Reba ifoto ibimburira iki gice.)
15 Reka dusuzume urundi rugero rugaragaza ko Yehova ashyira mu gaciro, ruri mu Mategeko ya Mose. Iyo Umwisirayeli yabaga ari umukene ku buryo atashoboraga kubona umwana w’intama cyangwa ihene yo gutangaho igitambo, yashoboraga gutanga intungura ebyiri cyangwa inuma ebyiri. Naho se iyo yabaga ari umukene cyane ku buryo atashoboraga kubona n’izo numa ebyiri? Icyo gihe, Yehova yemereraga uwo Mwisirayeli w’umukene gutanga agafu gake. Icyakora, uzirikane iki kintu cy’ingenzi: ntiyari ifu iyo ari yo yose, ahubwo yagombaga kuba ari “ifu inoze,” nk’iyakoreshwaga mu kuzimanira abashyitsi b’imena (Intang 18:6). Kuki urwo rugero rwadufasha?—Soma mu Balewi 5:7, 11.
16 Tekereza uri Umwisirayeli kandi ukaba ukennye. Ugeze mu ihema ry’ibonaniro ufite agafu gake ko gutangaho ituro, noneho ubona Abisirayeli bakize bo bazanye amatungo. Wumvise ufite ipfunwe kubera ko iryo turo ryawe ry’ifu risa n’aho nta gaciro rifite. Ariko wibutse ko ituro ryawe rifite agaciro mu maso ya Yehova. Kubera iki? Ni ukubera ko Yehova yasabaga ko iyo fu iba ari nziza cyane. Ni nk’aho Yehova yabaga abwira Abisirayeli b’abakene ati “nzi neza ko mudashobora gutanga ibingana n’iby’abandi, ariko nanone nzi ko mushobora kumpa ibyiza kurusha ibindi.” Mu by’ukuri, Yehova agaragaza ko ashyira mu gaciro azirikana aho ubushobozi bw’abagaragu be bugarukira n’imimerere barimo.—Zab 103:14.
17. Ni uwuhe murimo Yehova yemera?
17 Dushobora guterwa inkunga no kumenya ko umuco wa Yehova wo gushyira mu gaciro utuma yemera umurimo tumukorera tubigiranye ubugingo bwacu bwose (Kolo 3:23). Mushiki wacu ugeze mu za bukuru wo mu Butaliyani witwa Constance yagize ati “kubwira abandi ibihereranye n’Umuremyi wanjye ni cyo kintu kinshimisha kuruta ibindi. Ni yo mpamvu nkomeza kubwiriza no kwigisha abantu Bibiliya. Rimwe na rimwe, mbabazwa n’uko ntashobora gukora byinshi bitewe n’ibibazo by’uburwayi. Ariko kandi, nzi ko Yehova azi neza aho ubushobozi bwanjye bugarukira kandi ko ankunda, akanishimira ibyo nshoboye gukora.”
TWIGANE UMUCO WA YEHOVA WO GUSHYIRA MU GACIRO
18. Ababyeyi bakwigana bate umuco wa Yehova wo gushyira mu gaciro?
18 Twakwigana dute umuco wa Yehova wo gushyira mu gaciro? Ongera utekereze ku byo Yehova yakoreye Loti. Yehova ni we wari ufite uburenganzira bwo kubwira Loti icyo akora; nyamara kandi, yateze Loti amatwi igihe yamubwiraga ibyifuzo bye, kandi yamukoreye ibyo yifuzaga. Ese niba uri umubyeyi, ushobora kwigana urugero rwa Yehova? Ese ushobora gutega amatwi abana bawe mu gihe hari icyo bagusaba, byaba ngombwa ukabakorera ibyo bifuza? Mu birebana n’ibyo, igazeti y’Umunara w’Umurinzi yo ku itariki ya 1 Nzeri 2007 yavuze ko ababyeyi bashobora kungurana ibitekerezo n’abana babo mu gihe bashyiraho amategeko agenga umuryango. Urugero, mu gihe ababyeyi bifuje kugena isaha abana babo bagomba gutahiraho, baba bafite uburenganzira bwo kuyibashyiriraho. Ariko nubwo bimeze bityo, ababyeyi b’Abakristo bashobora kumva ibitekerezo abana babo batanga ku birebana n’iyo saha. Mu mimerere imwe n’imwe, ababyeyi bashobora guhindura iyo saha, mu gihe byaba bitanyuranyije n’amahame ya Bibiliya. Ababyeyi bashobora kubona ko iyo bazirikanye ibitekerezo by’abana babo mu gihe bashyiraho amategeko agenga umuryango, kuyasobanukirwa no kuyumvira birushaho kuborohera.
19. Abasaza bakwihatira bate kwigana umuco wa Yehova wo gushyira mu gaciro?
19 Abasaza b’itorero bihatira kwigana umuco wa Yehova wo gushyira mu gaciro bazirikana imimerere bagenzi babo bahuje ukwizera barimo. Wibuke ko n’amaturo yatangwaga n’Abisirayeli babaga bakennye cyane Yehova yayahaga agaciro. Mu buryo nk’ubwo, hari abavandimwe na bashiki bacu baba badashobora gukora byinshi mu murimo wo kubwiriza, wenda bitewe n’uburwayi cyangwa imyaka y’iza bukuru. Byagenda bite se niba abo bavandimwe na bashiki bacu dukunda bumva bibaciye intege? Abasaza bashobora kubizeza ko Yehova abakunda kubera ko bamuha ibyiza kurusha ibindi.—Mar 12:41-44.
20. Ese gushyira mu gaciro bisobanura kwifata, umuntu ntakore byinshi mu murimo w’Imana? Sobanura.
20 Birumvikana ko tutagomba kwitiranya gushyira mu gaciro no kudakora byinshi mu murimo w’Imana, bitewe no kwibabarira (Mat 16:22). Ntitwifuza kwidamararira ngo tureke gukora byinshi mu murimo ngo aha turashyira mu gaciro. Ahubwo, twese tugomba ‘guhatana cyane’ kugira ngo dushyigikire inyungu z’Ubwami (Luka 13:24). Mu by’ukuri, hari ibintu bibiri tugomba kuzirikana. Ku ruhande rumwe, duhatanira gukora byinshi mu murimo wacu. Ku rundi ruhande, twibuka ko Yehova atigera adusaba ibirenze ibyo dushoboye. Iyo tumuhaye ibyiza kurusha ibindi, dushobora kwiringira tudashidikanya ko bimushimisha. Ese ntitwishimira gukorera Databuja nk’uwo ushimira kandi ushyira mu gaciro? Mu gice gikurikira tuzasuzuma indi mico ibiri ihebuje ya Yehova.—Zab 73:28.


text:
INKURU IVUGA IBYABAYE MU MIBEREHO
Ibintu bikomeye nagezeho mu murimo wo kubwiriza iby’Ubwami
Mu mwaka wa 1947, abapadiri b’Abagatolika bo mu mugi wa Santa Ana wo mu gihugu cya Saluvadoru, bagerageje kubuza amahoro Abahamya. Igihe abavandimwe barimo biga Umunara w’Umurinzi, hari abahungu bateye amabuye manini mu nzu y’abamisiyonari bayanyujije mu muryango wari ukinguye. Hanyuma haje ikivunge cy’abantu kiyobowe n’abapadiri. Bamwe mu bari muri icyo kivunge bari bafite amatoroshi, abandi batwaye amashusho. Bamaze amasaha abiri batera amabuye ku nzu, ari na ko batera hejuru bati “Bikira Mariya aragahoraho!” naho “Yehova aragapfa.” Bari bagamije gutera ubwoba abamisiyonari kugira ngo bave muri uwo mugi. Impamvu mbizi ni uko nari umwe muri abo bamisiyonari bari muri ayo materaniro amaze imyaka 67 abaye. *
IMYAKA ibiri mbere y’uko ibyo maze kuvuga biba, jye na Evelyn Trabert twakoranaga umurimo w’ubumisiyonari, twari twararangije mu Ishuri rya kane rya Bibiliya rya Watchtower rya Gileyadi, icyo gihe ryari hafi y’umugi wa Ithaca, muri leta ya New York. Twoherejwe gukorera mu mugi wa Santa Ana. Ariko mbere y’uko nkomeza mbabwira inkuru yanjye ngufi y’imyaka hafi 29 namaze nkora umurimo w’ubumisiyonari, reka mbanze mbabwire impamvu nahisemo uwo murimo.
UMURAGE WANJYE WO MU BURYO BW’UMWUKA
Igihe navukaga mu mwaka wa 1923, ababyeyi banjye, ari bo John na Eva Olson, bari batuye mu mugi wa Spokane, muri leta ya Washington, ho muri Leta Zunze Ubumwe za Amerika. Bari Abaluteriyani, ariko ntibemeraga inyigisho y’umuriro w’iteka, kuko itari ihuje no kuba baremeraga ko Imana ari urukundo (1 Yoh 4:8). Papa yakoraga ahantu bakoraga imigati, maze igihe kimwe ari nijoro umukozi bakoranaga amwereka akoresheje Bibiliya ko Imana itababariza abantu mu muriro w’iteka. Bidatinze, Abahamya ba Yehova batangiye kwigisha ababyeyi banjye Bibiliya, maze bamenya icyo mu by’ukuri Bibiliya ivuga ku birebana n’uko bigendekera abantu nyuma yo gupfa.
Nubwo nari mfite imyaka icyenda gusa, nibuka ko numvaga ababyeyi banjye bavugana ibyishimo ibirebana n’inyigisho z’ukuri ko muri Bibiliya bari bamenye. Barushijeho kwishima ubwo bamenyaga ko izina ry’Imana y’ukuri ari Yehova, kandi ko Imana atari Ubutatu. Natangiye kwicengezamo izo nyigisho zihebuje zishingiye ku Byanditswe nk’uko icyangwe kinywa amazi, menya ‘ukuri kubatura’ abantu (Yoh 8:32). Ku bw’ibyo, sinigeze mbona ko kwiga Bibiliya ari ibintu birambirana, ahubwo buri gihe nishimiraga gusuzuma Ijambo ry’Imana. Nubwo nagiraga amasonisoni, naherekezaga ababyeyi banjye mu murimo wo kubwiriza. Babatijwe mu mwaka wa 1934. Mu mwaka wa 1939, ubwo nari mfite imyaka 16, nanjye nageze ikirenge mu cyabo ndabatizwa.
Muri Nyakanga 1940, ababyeyi banjye bagurishije inzu yabo, maze twese uko twari batatu dutangira umurimo w’ubupayiniya mu mugi wa Coeur d’Alene, muri leta ya Idaho. Twabaga mu nzu twakodeshaga yari hejuru y’igaraji. Inzu yacu ni na yo yaberagamo amateraniro. Icyo gihe amatorero yagiraga Amazu y’Ubwami yari make; ku bw’ibyo abantu bateraniraga mu ngo z’abavandimwe na bashiki bacu cyangwa mu mazu bakodesheje.
Mu mwaka wa 1941, najyanye n’ababyeyi banjye mu ikoraniro ryabereye mu mugi wa St. Louis, muri leta ya Missouri. Ku Cyumweru wari “Umunsi w’abana,” kandi abari bafite hagati y’imyaka 5 na 18 bari bicaye imbere y’aho uwatangaga disikuru yari ahagaze. Igihe umuvandimwe Joseph F. Rutherford yari hafi kurangiza disikuru ye, yabwiye abakiri bato ati “mwebwe mwese . . . bana . . . mwemeye kumvira Imana n’Umwami wayo, ndabasaba ngo muhaguruke!” Twese twahise duhaguruka. Hanyuma umuvandimwe Rutherford yaravuze ati “nimurebe Abahamya b’Ubwami bashya basaga 15.000!” Icyo gihe nahise mfata umwanzuro wo gukora umurimo w’ubupayiniya ubuzima bwanjye bwose.
INSHINGANO UMURYANGO WACU WARI UFITE
Nyuma y’amezi make ikoraniro ry’i St. Louis ribaye, umuryango wacu wimukiye mu mugi wa Oxnard mu majyepfo ya leta ya Kaliforuniya. Twasabwe kuhatangiza itorero. Twabaga mu nzu ntoya yimukanwa, dufite igitanda kimwe gusa. Buri joro nasasaga ku meza twariragaho akaba ari ho ndara, bikaba byari bitandukanye cyane n’igihe nari mfite icyumba cyanjye nararagamo.
Mbere gato y’uko tugera muri Kaliforuniya, u Buyapani bwagabye igitero i Pearl Harbor muri Hawayi, ku itariki ya 7 Ukuboza 1941. Umunsi wakurikiyeho Amerika yinjiye mu Ntambara ya Kabiri y’Isi Yose. Abategetsi basabye abaturage bari batuye ku nkombe y’inyanja kudacana amatara nijoro. Amato y’intambara y’Abayapani yari mu mazi hafi y’inkombe za Kaliforuniya, kandi umwijima watumaga atabona aho yabaga ashaka kurasa.
Amezi runaka nyuma yaho, ni ukuvuga muri Nzeri 1942, twagiye mu ikoraniro ryabereye mu mugi wa Cleveland muri leta ya Ohio, ryari rifite umutwe uvuga ngo “Ikoraniro rya gitewokarasi ry’isi nshya.” Twateze amatwi ubwo umuvandimwe Nathan H. Knorr yatangaga disikuru yari ifite umutwe uvuga ngo “Amahoro—mbese ashobora kuramba?” Yasobanuye ibivugwa mu Byahishuwe igice cya 17, havuga ibirebana n’‘inyamaswa y’inkazi yariho ariko ikaba yari itakiriho, nyamara yari igiye kuzamuka ikava ikuzimu’ (Ibyah 17:8, 11). Umuvandimwe Knorr yasobanuye ko iyo ‘nyamaswa y’inkazi’ yari Umuryango w’Amahanga wahagaritse ibikorwa byawo mu mwaka wa 1939. Bibiliya yari yarahanuye ko uwo Muryango wari gusimburwa n’undi, bigatuma habaho amahoro mu rugero runaka. Kandi koko, mu mwaka wa 1945 Intambara ya Kabiri y’Isi Yose yararangiye. Nyuma yaho iyo ‘nyamaswa’ yongeye kugaragara ari Umuryango w’Abibumbye. Kuva icyo gihe, Abahamya ba Yehova bagejeje ubutumwa bwiza mu duce twinshi tw’isi, kandi habaye ukwiyongera gukomeye.
Ubwo buhanuzi bwatumye nsobanukirwa ko hari byinshi byo gukora mu murimo wo kubwiriza. Igihe batangazaga ko Ishuri rya Gileyadi ryari kuzatangira mu mwaka wari gukurikiraho, nagize icyifuzo cyo kuba umumisiyonari. Mu mwaka wa 1943, noherejwe gukorera umurimo w’ubupayiniya mu mugi wa Portland muri leta ya Oregon. Muri iyo myaka, twumvishaga abo twabaga tubwiriza za disikuru dukoresheje icyuma gisohora amajwi turi imbere y’imiryango yabo, hanyuma tukabaha ibitabo by’imfashanyigisho za Bibiliya bivuga iby’Ubwami bw’Imana. Muri uwo mwaka wose nakomeje gutekereza ku murimo w’ubumisiyonari.
Mu mwaka wa 1944 narishimye cyane ubwo nabonaga ibaruwa yantumiriraga kujya kwiga Ishuri rya Gileyadi hamwe n’incuti yanjye magara Evelyn Trabert. Mu gihe cy’amezi atanu, abatwigishaga batweretse uko twabonera ibyishimo mu kwiga Bibiliya. Twakozwe ku mutima n’ukuntu bicishaga bugufi. Rimwe na rimwe iyo twabaga dufata amafunguro, abo bavandimwe ni bo baduherezaga ibyokurya. Twarangije iryo shuri ku itariki ya 22 Mutarama 1945.
MBA UMUMISIYONARI
Jye na Evelyn hamwe na Leo na Esther Mahan twageze aho twari twoherejwe gukorera umurimo muri Saluvadoru muri Kamena 1946. Twasanze ari ‘umurima weze kugira ngo usarurwe’ (Yoh 4:35). Inkuru navuze ngitangira igaragaza ukuntu abayobozi b’idini baturakariye. Icyumweru kimwe mbere yaho, twari twagize ikoraniro ry’akarere rya mbere mu mugi wa Santa Ana. Twari twamenyesheje abantu benshi ibirebana na disikuru y’abantu bose yari butangwe, kandi twashimishijwe cyane n’uko abantu bagera kuri 500 baje muri iryo koraniro. Aho kugira ngo tugire ubwoba maze tuve mu mugi, twarushijeho kwiyemeza kuhaguma maze tugafasha abari bafite imitima itaryarya. Abayobozi b’idini bari barabujije abantu gusoma Bibiliya, kandi bake gusa ni bo bashoboraga kubona amafaranga yo kuyigura. Ariko kandi, abenshi bari bafite inyota y’ukuri. Bishimiraga cyane imihati twashyiragaho kugira ngo twige icyesipanyoli, maze dushobore kubigisha ibirebana n’Imana y’ukuri Yehova, n’ibirebana n’isezerano rihebuje ry’uko isi izongera kuba Paradizo.
Rosa Ascencio ni umwe mu bantu ba mbere nigishije Bibiliya. Igihe yatangiraga kwiga Bibiliya, yatandukanye n’umugabo babanaga. Hanyuma uwo mugabo na we yatangiye kwiga Bibiliya. Barashyingiranywe, nyuma yaho barabatizwa, maze baba Abahamya ba Yehova barangwa n’ishyaka. Rosa ni we wabaye umupayiniya wa mbere mu mugi wa Santa Ana. *
Rosa yari afite iduka rito yacururizagamo ibiribwa. Iyo yajyaga kubwiriza yararifungaga, akiringira ko Yehova ari bumuhe ibyo akeneye. Iyo yongeraga kurikingura nyuma y’amasaha runaka, abakiriya barisukiranyaga baje kumugurira. Yiboneye ko amagambo avugwa muri Matayo 6:33 ari ukuri, kandi yakomeje kuba indahemuka kugeza apfuye.
Igihe kimwe, umupadiri wo muri ako gace yasuye umugabo wadukodeshaga inzu turi abamisiyonari batandatu, maze amubwira ko nakomeza kuyidukodesha, we n’umugore we bazabaca muri kiliziya. Uwo mugabo yari umucuruzi ukomeye kandi yari yaramaze kuzinukwa abayobozi b’idini bitewe n’imyitwarire yabo. Ku bw’ibyo, ntiyemeye gukora ibyo bamusabaga. Yanabwiye uwo mupadiri ko kumwirukana muri kiliziya nta cyo byari kumutwara. Yatubwiye ko twashoboraga kuguma muri iyo nzu igihe cyose dushaka.
UMUTURAGE WUBAHWAGA ABA UMUHAMYA
Mu murwa mukuru wa Saluvadoru, ari wo San Salvador, hari undi mumisiyonari wiganaga Bibiliya n’umugore wari ufite umugabo w’umwenjenyeri witwaga Baltasar Perla. Uwo mugabo wagiraga umutima mwiza yari yararetse kwizera Imana bitewe n’uburyarya bw’abayobozi b’idini. Igihe hubakwaga ibiro by’ishami, nubwo Baltasar yari atariga ukuri, yemeye gukora igishushanyo mbonera no gufasha mu mirimo yo kubaka nta mafaranga asabye.
Kwifatanya n’Abahamya ba Yehova muri iyo mirimo y’ubwubatsi byatumye Baltasar yemera ko yabonye idini ry’ukuri. Yabatijwe ku itariki ya 22 Nyakanga 1955, nyuma yaho gato umugore we Paulina na we arabatizwa. Abana babo bombi bakorera Yehova ari indahemuka. Umuhungu we Baltasar, Jr. amaze imyaka 49 akora kuri Beteli y’i Brooklyn, aho ashyigikira umurimo wo kubwiriza ku isi hose ugenda urushaho kwaguka, kandi ubu ni umwe mu bagize Komite y’Ibiro by’Ishami byo muri Leta Zunze Ubumwe za Amerika. *
Igihe twatangiraga kugira amakoraniro mu mugi wa San Salvador, umuvandimwe Perla yaradufashije tubona inzu nini y’imikino yo guteraniramo. Mu mizo ya mbere twicaraga ku ntebe nke gusa; ariko Yehova yaduhaga imigisha buri mwaka tukiyongera, kugeza ubwo twayuzuye ndetse tugera igihe tutari tukiyikwirwamo. Muri ibyo bihe bishimishije nahuraga n’abantu nari narigishije Bibiliya. Tekereza ukuntu numvaga nishimye iyo banyerekaga abo nakwita abuzukuru banjye, ni ukuvuga abo bigishije Bibiliya babaga babatijwe.
Igihe kimwe ubwo twari mu ikoraniro, umuvandimwe yaranyegereye maze ambwira ko hari icyo yashakaga kwicuza. Sinamumenye kandi numvaga mfite amatsiko. Yarambwiye ati “ndi umwe muri ba bahungu babateye amabuye mu mugi wa Santa Ana.” Na we yari asigaye akorera Yehova. Umutima wanjye wasabwe n’ibyishimo. Icyo kiganiro twagiranye cyatumye ndushaho kwemera ko umurimo w’igihe cyose ari wo murimo mwiza uruta indi yose umuntu yahitamo gukora.
AMAHITAMO ASHIMISHIJE
Namaze imyaka igera hafi kuri 29 nkorera umurimo w’ubumisiyonari muri Saluvadoru. Nabanje gukorera mu mugi wa Santa Ana, nkurikizaho umugi wa Sonsonate, nyuma yaho njya gukorera mu mugi wa Santa Tecla, hanyuma nkorera mu mugi wa San Salvador. Mu mwaka wa 1975, nafashe umwanzuro wo kureka umurimo w’ubumisiyonari maze ngasubira mu mugi wa Spokane; nari nabanje kubitekerezaho cyane kandi mbishyira mu isengesho. Ababyeyi banjye b’indahemuka bari bageze mu za bukuru bari bakeneye ko mbafasha.
Nyuma y’aho papa apfiriye mu mwaka wa 1979, nitaye kuri mama, wagendaga arushaho kuzahara kandi adafite undi wo kumwitaho. Yamaze indi myaka umunani, apfa afite imyaka 94. Muri ibyo bihe bigoye, nagize intege nke z’umubiri kandi ndahangayika. Iyo mihangayiko yatumye mfatwa n’indwara ya zona kandi narababaraga cyane. Ariko kandi, gusenga no kuba Yehova yarankomeresheje ukuboko kwe kurangwa n’urukundo byatumye nihanganira icyo kigeragezo. Ni nk’aho Yehova yambwiye ati ‘kugeza igihe uzamerera imvi nzakomeza kuguheka no kuguterura no kugukiza.’—Yes 46:4.
Mu mwaka wa 1990, nimukiye mu mugi wa Omak muri leta ya Washington. Mpageze nabwirije mu ifasi ivugwamo ururimi rw’icyesipanyoli, kandi nongeye kumva mfite akamaro. Bamwe mu bo nigishije Bibiliya barabatijwe. Byageze mu kwezi k’Ugushyingo 2007 ntagishobora kwita ku nzu yanjye yo mu mugi wa Omak, bityo nimukira mu nzu nto yari mu mugi wo hafi aho wa Chelan, muri leta ya Washington. Kuva icyo gihe abagize itorero ndimo ry’icyesipanyoli banyitaho cyane, nkaba mbashimira mbikuye ku mutima. Kubera ko ari jye Muhamya ushaje muri iryo torero, abavandimwe na bashiki bacu bamfata nka nyirakuru wabo.
Nubwo nahisemo kudashaka no kutabyara kugira ngo nkore umurimo mu buryo bwuzuye ‘ntafite ibindangaza,’ mfite abana benshi bo mu buryo bw’umwuka (1 Kor 7:34, 35). Niyumvishaga ko muri ubu buzima ntashobora kubona buri kintu cyose. Ku bw’ibyo, niyemeje gushyira mu mwanya wa mbere ibintu by’ingenzi kurusha ibindi, ari byo gukorera Yehova n’umutima wanjye wose. Mu isi nshya nzaba mfite igihe gihagije cyo gukora ibyo nifuza byose. Nkunda cyane Zaburi ya 145:16, itwizeza ko Yehova ‘azahaza ibyifuzo by’ibifite ubuzima byose.’
Ubu mfite imyaka 91, kandi urebye ndacyafite amagara mazima; bityo nkomeje gukora umurimo w’ubupayiniya. Umurimo w’ubupayiniya utuma nkomeza kumva ntashaje kandi utuma numva ubuzima bwanjye bufite intego. Igihe nageraga muri Saluvadoru bwa mbere, umurimo wo kubwiriza ni bwo wari ugitangira. Nubwo Satani yakomeje kuwurwanya, ubu muri icyo gihugu hari ababwiriza basaga 39.000. Ibyo rwose byakomeje ukwizera kwanjye. Biragaragara rwose ko Yehova ahira imihati abagize ubwoko bwe bashyiraho akoresheje umwuka we wera.


text:
Nk’uko twari twabibasezeranije ku itariki ya 18 /01 2011 ubwo twabagezagaho uko muri Paroisse yacu twatangiye icyumweru cy’ubumwe bw’abakristu, reka tubagezeho uko icyo cyumweru cyashojwe.
1. GAHUNDA YO GUSOZA ICYUMWERU CY’UBUMWE BW’ABAKRISTU
2. INCAMAKE Y’IBYAKOZWE:
KWAKIRA ABASHYITSI.
Kuri uyu wa kabiri tariki ya 25 /01/2011 , ku munsi duhimbaza ho ihinduka rya Pawulo Mutagatifu nibwo hashojwe icyumweru cyo gusaba ubumwe bw’abakristu. Muri PAROISSE Nyinawimana uwo munsi waranzwe n’umuhimbazo wabereye ku kibuga cya Paroisse , witabiriwe n’abakristu benshi.
Amakorari aturutse mu matorero atandukanye yahageze kare rwose yitegura neza kwakira abakristu uko bagendaga baza. Indirimbo zigaragaza umwimerere waburi torero zari zizwe neza.
Bamaze kuhagera Padri DUSHIMIYIMANA J.M.V yabahaye ikaze abatangariza gahunda , yerekana abashyitsi ahereye ku bayobozi b’amatorero. Dore abayobozi b’amatorero bari bahari:
Nyuma yo kuberekana buri korali yanyujijeho indirimbo isusurutsa imbaga y’Imana. Aha hagaragaye ko abakristu benshi bari baziziranyeho hatitawe ku matorero zikomokamo.
IJAMBO RY’IMANA.
Nk’uko bigaragara kuri gahunda , hari hateganijwe umwanya uhagije wo gusangira ijambo ry’Imana. Nyuma y’isomo rya mbere n’indirimbo iryakira Pasteur MUNYAGAFOROMO J.Damascene yatanze inyigisho ngufi yibutsa imbaga gushimira Imana yabahurije Nyinawimana anabibutsa ko ngo “ Uretse no guhurira ku musozi wa NYINAWIMANA , twese dufite ubutumire bwo guhurira ku Mana.Twitegure rero kuko uzaba ari umunsi wishiraniro , w’urubanza no guhishura ibyahishwe. “
Nyuma y’isomo rya 2 bose barahagurutse turirimbira hamwe zaburi ya 96. Kubo muyandi matorero batari bamenyeye indirimbo ituje wabonaga bitsa imitima nk’abanyuzwe.
Pasteur BINYONYO Fidele wo mu itorero Word of Life church ( IJAMBO RY’UBUGINGO ) yakomerejeho atanga inyigisho ahereye kuri Yr 1, 1-4 ati “ NTARAKUREMERA MUNDA YA NYOKO NARI NKUZI “ Yashimangiye ko buri wese mubagize amatorero yari ateraniye Nyinawimana abereyeho kugarura ikuzo ry’IMANA muri iyi si yikuza kandi yararutse.
Nyuma y’IVANJIRI hatanzwe inyigisho nyamukuru y’ubumwe bw’abakristu, itangwa na Pasteur Gasore Gaspard. Yatinze ku magambo ya Pawulo Mutagatifu avuga ku KUBA ICYAREMWE GISHYA. Yifashishije urugero rwa Zakeusi wahaze icyubahiro n’inyungu zose abigurana Yezu. Ati “ Ntibihagije kwitwa umurokore, umugatorika…kuko aho hose harimo abananiranye…ahubwo ni ngombwa guharanira kuba ibyaremye bishya , turangwa no kuva mu byaha. “ yatanze urugero rwa PAWULO wahindutse ahindutse. Pasteur yanitanzeho ubuhamya agira ati ” Narasindaga , narasambanaga…none ubu ndabahamiriza ko mfite ibyishimo nkesha kuba narabaye icyaremwe gishya.”
3.AMASENGESHO YO GUTAKAMBIRA IMANA.
Uko bigaragara kuri gahunda niko byakozwe ariko hagati y’isengesho n’irindi hakazamo indirimbo n’umunyigimbo wayo ( bouche fermée ) bagira bati ” TWIRINGIYE IMANA NZIMA Amen. “
4 ITURO RY’UMUNSI.
Hatambagijwe agaseke habonekamo 30 000 frw yagenewe igikorwa cyo gukomeza inyubako y’urusengero rwa ADEPR CYURU
UMWANZURO
Ibyishimo byari byinshi kuri bose. Isengesho ryari riteguye neza kandi ryitabiriwe ku mpande zose.
Nyuma y’isengesho abayobozi bakiriwe mu rugo rw’abapadri bafata ibyemezo bikurikira .
Barangije bifuza ko hategurwa indi nama , hagatumirwa abavugabutumwa bose bakorera muri iki cyerekezo, kugira ngo hashyirweho ingamba z’umuhuro unoze.
Byateguwe na
Padri J.M.Vianney DUSHIMIYIMANA
Padri Mukuru wa Paroisse Nyinawimana.
“ ABEMERA BOSE BARI BASHYIZE HAMWE” Int 2,42…ss


text:
Mu gihe igihembwe cya mbere cy’amashuri abanza n’ayisumbuye kibura iminsi mike ngo gisozwe, bamwe mu barimu baravuga ko bakigowe no kwigisha nta mfashanyigisho bagira, ibi bikandiza imyigire mu mashuri.
Ingengabihe yasohowe na Minisiteri y’Uburezi (Umwaka w’amashuri 2016- 2017) igaragaza ko igihembwe cya mbere kizamara ibyumweru icyenda, umwaka w’amashuri watangiye ku wa 2 Gashyantare 2016.
Imfashanyigisho ndetse n’integanyanyigisho bitangwa mbere y’uko umwaka w’amashuri utangira.
Abarimu bo baravuga ko kuba ntamfashanyigisho ziratangwa mu mashuri bituma amasomo adindira.
Mukandemera Boneventure, umwarimu mu rwunge rw’amashuri rwa Kibara mu Murenge wa Mutenderi mu Karere ka Ngoma, yagize ati”Iriya nteganyanyigisho ntabwo turatangira kuyikoresha, turacyayitegereje, kuba tutarayibonye byagize ingaruka ku myigire y’abanyeshuri.”
Kuri iki kibazo gihangayikishije abarimu, Ntaganzwa Damien ushinzwe imicungire y’abarimu muri REB avuga ko iki kibazo kidahangayikishije gusa akongeraho ko kiri mu nzira zo gukemuka.
Yagize ati “Mu gihe iki kibazo cy’imfashanyigisho kigishakirwa umuti, hari amakasete yatanzwe mu mashuri amwe mu kuba yakwifashishwa kugirango amasomo ye kudindira.”
Nubwo REB ivuga ko yatanze amakesete mu mashuri, abarimu bo bavuga ko bagikoresha yabo kugira ngo babone uko bigisha abanyeshuri.


text:
Honorine Uwababyeyi, w’imyaka 31, ni uwarokotse Jenoside, wiyemeje kwita no gufasha abana by’umwihariko abakobwa bavutse ku bagore bafashwe ku ngufu n’Interahamwe muri Mata 1994.
Amaze imyaka ibiri akusanya abana nk’aba babyawe muri ubu buryo akabitaho mu bushobozi bwe.
Nyuma yo kurokoka Jenoside yakorewe Abatutsi, Uwababyeyi, avuga ko yasanze nta wundi musanzu we yatanga mu kongera kubanisha Abanyarwanda utari ukwita ku bana nk’aba bavutse mu buryo bubatera ipfunwe mu mibereho yabo.
Ubu afite abana 418 yishyurira amashuri, abandi akabashakira abaterankunga babafasha mu mibereho yabo, akabaganiriza abafasha gukira ibikomere byo ku mutima.
Uretse abana, Uwababyeyi anahuriza hamwe ababyeyi bafashwe ku ngufu.
Uwababyeyi na we yavutse muri ubu buryo, ari na cyo cyamuteye imbaraga zo kwita ku bana nka we, na bo bakuze batazi ba se bafunzwe bazira gufata ku ngufu abagore bababyaye.
Uwababyeyi yagize ati “Nyuma yo kubona ibibazo twahuye na byo nyuma ya Jenoside tukisanga benshi mu rubyiruko turi impfubyi, abandi ababyeyi babo bafunzwe kubera gufata ku ngufu abagore nasanze twebwe nk’urubyiruko ibyo bibazo nta ruhare twabigizemo ariko dukurikiranwa n’ingaruka zabyo mpita numva nanjye hari ikintu nakora.”
Aha niho igitekerezo cyaturutse.
Uwababyeyi ariko iki gihe nta buryo yabonaga yashyira mu bikorwa igitekerezo cyo guhuza abo bana, kugeza arangije Kaminuza, amaze kwiga amasomo ajyanye n’ubujyanama bw’indwara zo mu mutwe (Psychology).
Agira ati “Byaje kurushaho kunkora ku mutima maze kurangiza kwiga ibijyanye n’ubuzima bwo mu mutwe (psychology) nicyo cyanteye gutekereza cyane gushyira urwo rubyiruko hamwe ngo tujye duhurira hamwe tuvuge kuri ibyo bibazo twahuye nabyo muri Jenoside.”
Iyo ahurije hamwe uru rubyiruko aruha umwanya rukaganira rukavuga ku bikomere ruhura na byo rubishakira n’ibisubizo. Aha ni na ho abasha guhuza abana n’ababyeyi babo.
Agira ati “Turahura ngahuza abo bana b’abakobwa ariko nkanashyiramo na bariya bagore bafashwe ku ngufu kuko usanga baba bafitanye ibibazo n’abo bana; usanga abana bababaza ngo ba data ni ba nde? Nabo kubera ibikomere bafite ntibabashe kubibasobanurira noneho hagahita hazamo amakimbirane hagati y’abana n’ababyeyi.”
Ibi biganiro Uwababyeyi avuga ko byakijije benshi ibikomere byo ku mutima, nk’uko abisobanura.
“Turicara tukaganira buri umwe wese ku bibazo bye, tugenda tureba ibikomere buri wese yatewe n’ayo mateka kandi byadufashije kutitana ba mwana; nka njye nk’uwarokotse kubona uriya mwana se ufunzwe icyo ni cyo cya mbere namubonagamo, naravugaga ngo dore umwana w’interahamwe kandi na we ibyo bikamubera igikomere kuko nawe ntiyigeze yifuza kubyarwa n’uriya mubyeyi wishe abantu ibyo bigatuma umwana nk’uriya ampunga tugahora tutari guhuza umwana afite ipfunwe n’ikimwaro cy’umuryango avukamo”
Yongeraho ati,
“Bariya bana bavutse ku gufatwa ku ngufu kw’ababyeyi babo bafite nabo ibikomere byihariye ku mutima; usanga imiryango barimo ari iy’iwabo kwa nyina na bo baba bababwira ngo uri umwana w’interahamwe. Hari uwigeze kubaza nyina rimwe ngo ‘ese ubona ndi umugome nk’uwo papa?’ kuko bahora bamubwira ngo uri icyana cy’interahamwe ibintu nk’ibyo, na we agakurana icyo kintu.”
Ibi byose ni byo byatumye Uwababyeyi ashinga umuryango utegamiye kuri Leta yise HOPE and PEACE Foundation (HPF).
Muri HPF niho ahuza ibi by’iciro by’urubyiruko rwavutse muri Jenoside, ababyeyi bafashwe ku ngufu bakaganira bagamije gukizanya ibikomere.
Agira ati “Nashinze uwo muryango wa HPF kugira ngo tubanze twe ubwacu twikuremo ibyo bidutanya, twese twemere yuko turi mu bikomere by’amateka tutagizemo uruhare niturangiza tugakora ikintu cyo kuvuga ngo ntega amatwi nanjye ngutege amatwi.”
Uwababyeyi ni uko yahisemo kujya atega amatwi aba bana bafite ibikomere n’ipfunwe ry’uko bakuze babwirwa ko bavuka ku babyeyi b’abagome, b’abicanyi.
Ati “Iyo duhuye turi hamwe tubasha kuganira no kwakirana.”
Uretse ibiganiro, aba bana Uwababyeyi anabahuriza mu bikorwa nk’umuganda aho abana basabana bagatobora bakavuga ibikomere bafite ku mutima, bakabasha kwatura.
Ubushobozi buke, imbogamizi ikomeye
Uyu muryango HPF Uwababyeyi yashinze ukorera mu turere tune gusa mu Ntara ebyiri; aho bafite abanyamuryango 418.
Avuga ariko ko yifuza kugera no mu tundi turere, ariko ko agihura n’ikibazo gikomeye cy’amafaranga.
Uwababyeyi avuga ko agihura n’imbogamizi y’ubushobozi buke, ko abana benshi yakira ababurira amafaranga yo kubishyurira amafaranga y’ishuri.
Agira ati “Cyane cyane bano bana bavutse ku gufatwa ku ngufu, hari benshi bikigorana kubabonera ubushobozi, kuko abenshi barabirukana. Uyu munsi mfite abana bagomba kuzakora ibizamini bisoza amashuri yisumbuye ariko bize babereyemo ibigo imyenda ubu byananiye kubishyurira; ibyo bituma basubira inyuma bakongera gutekereza bati ‘data simuzi yateye inda mama aragenda amuhemukiye cyangwa se n’undi nyina yaranapfuye azize indwara’ ugasanga cya kintu cyagatumye akira vuba ubukene bumusubije hasi, izo nizo mbogamizi zikomeye tugihura nazo.”
Aha bavuga ko bagishakisha hose ubushobozi, ariko ko amikoro akiri make bagikeneye abaterankunga.
Ati “Turacyakora ubuvugizi dutegereje kureba ko ubwo buvugizi hari aho twabubona, kuko twebwe ubushobozi dukeneye si bwo dufite, hari ibiba birenze ubushobozi bwacu. Iyo abantu baje bansanga bakambwira ibibazo byinshi ntafitiye ibisubizo, kandi niba ntabifitiye ibisubizo na bo bibasubiza inyuma. Nk’iyo haje umubyeyi ufite umwana wavutse afashwe ku ngufu bamwirukana agahita akora kuri telephone agahamagara njye ngo ‘umwana bamwirukanye’, ngasanga nanjye nta bushobozi mfite, hari n’ibindi bibazo bya buri kanya abana bambwira ngo nkeneye iki, kiriya akakwitura byose afite mu mutima ugasanga bimwe ntabwo bikemurwa gusa no gutega amatwi ahubwo bikemurwa n’ibifatika by’amafaranga kandi ayo adahari.”
Mu Kwibuka, we yibuka abagore n’abakobwa bafashwe ku ngufu
Ukwezi kwa Mata, ibihe byo kwibuka kuri Uwababyeyi we yaguhariye kwibuka abagore n’abakobwa bafashwe ku ngufu muri Jenoside bazirikana cyane abapfuye
Aragira ati “buri mwaka duhora twibuka nk’uko igihugu cyibuka ariko twebwe by’umwihariko twibuka abagore n’abakobwa bishwe iyicarubozo muri Jenoside, kuko tuba tugira ngo tuzirikane ibyabaye, abo turi kumwe bahuye n’ibyo bibazo bumve ko twumva icyabakorewe, bumve ko hari ubumva uha uburemere ibyamubayeho.”
Yongeraho ati “Turababwira ngo tuzi neza ko abagore muri Jenoside mwahuye n’ibibazo, noneho iyo twibutse uwazize gufatwa ku ngufu wa wundi wafashwe ku ngufu ugihari yumva ko umwumva nubwo utamubwira ngo ‘ndakumva’, cya kintu ukoze kimuha icyizere ko uha uburemere icyamukorewe. Ikindi ni uko muri uko kubibuka tunazirikana abapfuye, abandujwe indwara nka za SIDA hari uwicara akakubwira ati “SIDA ni umuntu wayinteye wamfashe ku ngufu muri Jenoside”, hari abo bantu bagifite ako gahinda. Icyo gikorwa rero gituma n’abandi bahuye n’icyo kibazo babohoka.”
Kwibuka gutya Uwababyeyi amaze kubikora imyaka ibiri, muri uku kwezi kwa Gicurasi 2016 yifuza kuzakora ikindi gikorwa nk’iki.
Avuga kandi ko ateganya kujya akora amahugurwa ahuza abana bakaganirira hamwe ngo bakire ibikomere.
Agira ati “Tuba twifuza ko twahora twibuka, tugakora n’ayo mahugurwa kuko abana iyo bahurijwe hamwe bakira ibikomere baba baratewe n’amateka ariko ibyo bikorwa ntabwo kuri ubu tubasha kubikora kuko bisaba amafaranga kandi tukaba tutayafite.”
Byinshi mu bikorwa bya Uwababyeyi wabisanga hano


text:
Ibihe biregereje ngo ibyahanuwe bisohore!?
Bene data bakundwa dusangiye kwizera mu Mwami wacu Yesu Kristo wakunze gukiranuka agahitamo kwicasha bugufi nyuma yo gusanga yuko atatwara icyubahiro cy’Uwiteka Imana ahubwo yemeye guhitamo gutwara akamero kumugaragu yemera kwisiga ubusa kugirango ibyo yigomwe tubibone binyuze mu maraso ye.
Bakundwa uko bihe bigenda bisatira wa munsi wavuzwe nabahanuzi,ninako ibihe by’umwanzi bigenda birushaho gukara cyane arushaho kongera ibitero bikomeye kubakiranutsi.Ariko hamwe ni byo byose dufite ibyiringiro kuko abakora ibisa bityo na bantu nta bwo aribikoko cyangwa se inyamaswa zitagira ubwenge usibye ko ubungubu iyo ubigenzuye neza usanga haraho izitwa inyamaswa zisigaye zifite ubwenge kurusha abiyita abantu.
Inyamaswa zikomoka mu muryango umwe cyangwa ubwoko bumwe usanga zibana mu mahoro,ntabwo ndabona inyamaswa irongora ngenzi yayo bidahuje igitsina.Ariko birababaje kumva ko Umwami wishyize ku ntebe akayobora gakondo ya bakiranutsi yemera yuko ibyaha byose bizajya bikorerwa muri gakondo binyuranye no kubaha Uwiteka Imana yabakiranutsi ngo sicyaha ahubwo nuburenganzira bwabo.
Ahubwo ugasanga barushaho kwimakaza umuco wo tubaha Uwiteka Imana dore ko banamukuye mu mategeko nshingiro ry’igihugu aho batatinye no kuvuga yuko Uwiteka adashobora byose!?Ibintu rero birikujyenda birushaho gukara cyane cyane kubizera Umwami wabakiranutsi ibyo byose birigukorwa kugirango barakaze Uwiteka maze abiture ibihwanye nibyo bakora.
Abagihagaze kurufatiro rw’intumwa na bahanuzi mukwiye gukomera kuko Uwiteka adashobora kudutererana ahubwo byose abireka ngo bibeho maze azabone aho azahera yihesha icyubahiro cyane ko yifuza ko abazasimbura umwakagara bakwiye kuzaba intanga rugero nyuma yuko akoze ibyangwa namaso y’Uwiteka byose bishoboka ndetse akamwigambaho cyane ko adashobora byose!
Ibi byose bibabere urugero kugirango ubwo muzahabwa gakondo yabakiranutsi nk’uko byahanuwe nabahanuzi maze muzirinde cyane kubera yuko mwakongera kunyura mu nzira z’umwakagara Uwiteka yazabakorera ibiruta ibyo agiye kumukorera kuko hatazasigara nuwo kubara inkuru ahubwo isi yose izumirwa kuko ikorera mu buryarya ikanezezwa ni uko abantu b’Uwiteka Imana baribwa nk’uko imbwa zirya inyama kumanywa cyangwa ninjoro abantu barebera.
Nuko rero mukomeze kwiringira iya duhamagaye kuko bigaragara nkaho ibintu bikomeye nyamara iyo bikomeye biba bigiye koroha.Byagaragara ko byoroshye bigahita bikomera kugirango abishyize hejuru barusheho gucishwa bugufi kugirango bamenye ko Uwiteka ariwe Mana.Iminsi y’umwakagara iragenda irangira ndetse igabanuka ariko nawe uko abona ko igenda ishira ninako agenda arushaho kugira ubugome bwindega kamere kuko ikigaragara ashobora kuba adasigaje igihe kinini nk’uko abyibwira cyangwa abitekereza ndetse nabanyantegenke bibwira yuko yarangije kunesha Uwiteka Imana nta bwo ari ko bimeze ahubwo Uwiteka yaramuretse uko ubuhanuzi buvuga ko azageraho asa naho agiye kunesha abakiranutsi aho niho imbaraga z’Uwiteka kugirango nyuma yo kugera muri gakondo hatazagira uwikomanga kugituza.
Ahubwo abantu bose bamenye yuko Uwiteka ariwe mugenga wa byose bityo nabatubaha Imana bizabatere kugira umurava mwiza wo gushaka mu maso h’Uwiteka kuko bigaragara yuko ibihe byahindutse bitakiri byabindi byakera aho abantu bikoreraga ibyo bifuza bibwira yuko Uwiteka atabaho


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyagalati (Gal 3, 6-14)
Bavandimwe, 6nk’uko Abrahamu yemeye Uhoraho bigatuma aba intungane, 7mubimenye rero : abemera ni bo bana ba Abrahamu. 8Ibyanditswe byabibonye kare ko Imana izatagatifuza amahanga ku mpamvu y’ukwemera, byo byahanuriye Abrahamu ngo “Imiryango yose y’isi izaguherwamo umugisha.” 9Bityo rero, abemera bahabwa umugisha hamwe na Abrahamu w’umwemezi. 10Naho abitwaza ibikorwa by’amategeko, bikururira umuvumo kuko byanditswe ngo “Arakaba ikivume utuzuza ibyanditswe byose mu Gitabo cy’Amategeko.” 11Ni ikintu kigaragara kandi ko mu maso y’Imana, nta muntu n’umwe waba intungane abikesha amategeko, kuko “intungane izabeshwaho n’ukwemera.” 12Amategeko kandi ntahuje n’ukwemera, yo avuga ngo “umuntu uzubahiriza ibyo bizamubeshaho.” 13Kristu yadukijije umuvumo w’amategeko, yihindura umuvumo ari we ari twe agirira, kuko byanditswe ngo “Umanitse ku giti wese ni umuvumo.” 14Ibyo ari ukugira ngo umugisha wa Abrahamu usesekare ku mahanga muri Kristu Yezu, kandi duhabwe mu kwemera Roho twasezeranijwe.
ZABURI (Zab 111 (110), 1-2, 3-4, 5-6)
Inyik/ Uhoraho yibuka iteka Isezerano rye.
Nzasingiza Uhoraho n’umutima wanjye wose,
mu nteko y’intungane no mu ikoraniro rusange.
Ibyo Uhoraho yakoze biratangaje,
ababyitayeho bose bahugukira kubizirikana.
Ibikorwa bye birangwa n’ubwiza n’ubudasumbwa,
kandi ubutungane bwe bugahoraho iteka.
Yashatse ko bagenda bibukiranya ibitangaza bye,
Uhoraho ni umunyaneza n’umunyampuhwe.
Abamwubaha abaha ibibatunga,
akibuka iteka Isezerano rye.
Umuryango we yaweretse ibikorwa bye bihimbaye,
igihe awugabiye ayandi mahanga ho umunani.
IBANGONDIRIMBO RIBANZIRIZA IVANJILI (Hish 12, 10)
Alleluya Alleluya.
Ngiki igihe cy’ubwami bw’Imana yacu kirageze,
n’ubutegetsi bwa Kristu wayo.
Nihasingizwe uje mu izina rya Nyagasani.
Alleluya.
IVANJILI
+ Luka (Lk 11, 15-26)
Muri icyo gihe, Yezu yari amaze kwirukana roho mbi, maze abantu 15bamwe baravuga bati “Belizebuli, umutware wa roho mbi, ni we yirukanisha roho mbi.” 16Naho abandi bamusaba ikimenyetso kivuye mu ijuru bamwinja. 17Yezu amenya ibyo batekereza, arababwira ati “Ingoma yose yibyayemo amahari irarimbuka, n’amazu yayo yose akagwirirana. 18Niba rero Sekibi yibyayemo amahari ingoma ye izakomera ite, ko muvuga ngo roho mbi nzirukanisha Belizebuli ? 19Niba ari Belizebuli nirukanisha roho mbi, abana banyu bo bazirukanisha nde ?Ni bo rero bazababera abacamanza. 20Ariko rero niba ari urutoki rw’Imana nirukanisha roho mbi, ni uko Ingoma y’Imana yabagezemo. 21Iyo umuntu w’umunyamaboko kandi ufite intwaro arinze urugo rwe, ibye biba amahoro. 22Ariko iyo haje umurusha amaboko akamutsinda, akamwambura intwaro yari yiringiye, amunyaga ibye akabigaba. 23Utari kumwe nanjye aba andwanya ; n’utarunda hamwe nanjye aba anyanyagiza. 24Iyo roho mbi ivuye mu muntu, ibungera ahantu h’agasi ishaka uburuhukiro maze ikabubura. Nuko ikibwira iti “Nsubiye mu nzu yanjye navuyemo.” 25Yahagera igasanga ikubuye, iteguye. 26Nuko ikagenda ikazana roho mbi zindi ndwi ziyitambukije ubugome, zikaza zikahatura. Nuko imimerere ya nyuma y’uwo muntu ikarushaho kuba umwaku.


text:
Ibyiciro bya mbere byari bifite amazina yabiranganga nk’abahanya, abatindi n’ayandi, nyuma biza kugirwa bine ndetse bihindurirwa amazina benshi mu banyarwanda batishimiraga.
Muri uko kubihindurira amazina yafatwaga nk’ibitutsi kuri bamwe, yarahindutse ndetse n’amwe mu mahame yagenderwagaho mu kugena ibyiciro by’ubudehe arahinduka hagenderwa ku yandi mashya.
Hari abatari bake bacikanwe bitewe n’impamvu zitandukanye zirimo kuba byaragenwe badahari, hari n’abandi bibuze ku ntonde bitewe n’udukosa twagiye tugaragara mu iyandika ry’amazina n’abasabye guhindurirwa ibyiciro bitewe n’impamvu imwe cyangwa nk’uko Minisiteri y’Ubutegetsi bw’Igihugu ibitangaza.
Nyuma yo kubura aho babarizwa kwa bamwe mu baturage, Minisiteri y’Ubutegetsi bw’Igihugu ivuga ko bitarenze Mutarama 2017, buri munyarwanda azaba azi neza icyiciro cy’Ubudehe abarizwamo, ndetse n’ibitaranoga bikazaba byaranogejwe.
Minisitiri w’Ubutegetsi bw’Igihugu Francis Kaboneka mu kiganiro na Isango Star mu gitondo cyo kuri uyu wa 23 Ugushyingo 2016, yavuze ko bizagera muri Mutarama 2017, abataribona mu byiciro by’Ubudehe babarizwamo barabimenye.
Yagize ati “ Hari abantu batari bibona mu byiciro by’Ubudehe, bitarenze ukwezi kwa Mutarama 2017 bazaba baramaze kubimenya. »
Minisitiri Kaboneka yaboneyeho kwibutsa abantu kureka gukora amanyanga mu byiciro by’Ubudehe. Ati “ Hari abakora amanyanga bagafata abana babo bakajya kubandikisha mu yindi miryango kugira ngo bakunde babone ubufasha.”
Mu nama yahuje Minaloc n’abayobozi b’uturere twa Nyarugenge , Gasabo na Kicukiro bareba uko gahunda za VUP zihagaze, uko gukosora amakuru y’ibyiciro by’ubudehe bihagaze, ibibazo mu misanzu ya mituweli, ingamba zo gukangurira abaturage kubaka imisarane n’itangwa ry’inzititiramibu yabaye kuri uyu wa 21 Ugushyingo 2016, Umunyamabanga wa Leta muri Minaloc ushinzwe imibereho myiza no kurengera abaturage, Dr Alvera Mukabaramba na we yagarutse kuri aya manyanga.
Dr Mukabaramba yasabye abakora amakosa yo gusaba gushyirwa mu byiciro by’Ubudehe bitababereye ko baba bishyira mu bibi.
Ati “ Hari abantu bakora amanyanga bagasaba gukurwa mu cyiciro cya gatatu cyangwa icya kane ngo bashyirwe mu cya mbere, nyamara ntibazi ko hari amahirwe baba bivukije arimo kuba baba badashobora kubona inguzanyo mu bigo by’imari.”
Dr Mukabaramba yavuze ko gutinda kurangira kwa gahunda yo gushyira mu byiciro by’Ubudehe abaturage byatewe n’uko abasabye gushyirwa mu cyiciro cya mbere bari mu byo hejuru, bisaba ko bikoranwa ubushishozi.
Raporo ku ishyirwaho ry’ibyiciro by’Ubudehe, igaragaza ko abenshi bari mu cyiciro cya gatatu. Mu cyiciro cya mbere harimo ingo 376,192 zigizwe n’abantu 1 480 167. Ni ukuvuga ko ari 16% by’Abanyarwanda bose.
Icyiciro cya kabiri cy’Ubudehe kirimo ingo 703 461 zigizwe n’abantu 3 077 816 bangana na 29.8% by’Abanyarwanda bose.
Icyiciro cya gatatu cy’Ubudehe cyo kirimo ingo 1 267 171 zituwe n’Abanyarwanda 5 766 506 bangana na 53.7% by’Abanyarwanda bose, mu gihe icya Kane kirimo ingo 11,664 zituwe n’Abanyarwanda 58,069, bahagarariye 0.5% by’abatuye igihugu cyose.
Imibare igaragaza ko mu Mujyi wa Kigali ariho hari abantu benshi bifashije kuko 57.6% by’abari mu cyiciro cya kane ni ho babarizwa.


text:
Ku wa Kabiri tariki ya 25 Ukwakira 2016, ni bwo Niyitegeka Saidi yatawe muri yombi nyuma y’amakuru yatanzwe n’abaturage bavuga ko ashobora kuba ariwe watwitse inzu iherereye mu Kagari ka Kanserege, mu Murenge wa Gikondo aho Itangishaka Monique bivugwa ko ari mushiki we basangiye se yari atuye.
Iyo nzu Itangishaka yari atuyemo yahiye saa cyenda n’igice z’ijoro ryo ku wa Kabiri rishyira ku wa Gatatu, tariki ya 25 Ukwakira 2016.
Umuvugizi wa Polisi mu Mujyi wa Kigali, Spt Hitayezu Emmanuel yemereye IGIHE ko uwo Niyitegeka Saidi yatawe muri yombi aho acyekwaho gutwika inzu yari ituwemo n’umugore babyaranye.
Yagize ati “ Tukimara kumenya ko hari inzu yahiye byabaye ngombwa Polisi ihita ijyayo isanga koko yahiye, ariko noneho duhabwa amakuru y’uko harimo abantu babiri barimo Itangishaka n’umukozi we ku buryo ako kanya byadusabye guhita tujya kuri CHUK aho barwariye dusanga bamerewe nabi.”
Gusa Itangishaka yaguye mu bitaro bya CHUK ku gicamunsi cy’ejo ku wa Kabiri ndetse n’umukozi we akaba ariho arwariye bikomeye.
Spt Hitayezu yongeyeho ko polisi yahise itangira iperereza ita muri yombi Niyitegeka Saidi bitewe n’amakuru atandukanye yari yahawe agaragaza ko ariwe ushobora kuba yaratwitse iriya nzu.
Yanemeje amakuru avuga ko Itangishaka yari yarabyaranye na Niyitegeka agira ati "Nibyo bivugwa ko babyaranye umwana ariko icyo gihe inzu ishya uwo mwana ntiyari ahari."
Niyitegeka Saidi aramutse ahamwe n’icyaha cy’ubwicanyi yahanishwa igifungo cya burundu nk’uko biteganywa n’ingingo ya 140 yo mu gitabo cy’amategeko ahana ibyaha mu Rwanda.


text:
KICUKIRO: IGITERANE CY’AGAKIZA CYAKOZE KU MITIMA YA BENSHI: AMAFOTO...
Ku gicamunsi cyo kuri iki cyumweru tariki ya 19 Kamena 2016 ni bwo Kicukiro kuri salle ya AMANI GUEST HOUSE habereye igiterane cyo kuramya no guhimbaza Imana cyateguwe n’AGAKIZA, cyari gifite intego igira iti “Urufatiro rw’ukuri rwo kuramya no guhimbaza Imana” Luka10:27; Ibyak16:23-26.”
Iki giterane cyitabiriwe n’abantu benshi barimo abashumba b’amatorero, abavugabutumwa, abagize AGAKIZA FAMILY, incuti z’agakiza n’abandi, kirangwa n’ubuhamya, ijambo ry’Imana, umuvugo n’ibindi. New Melody Family Choir n’Umuramyi Bruce banejeje abari bitabiriye iki giterane nk’uko byagaragariye ku marangamutima y’abatari bake bivuye ku butumwa bwatambutse mu ndirimbo z’abo baramyi.
Rutabingwa Jean d’Amour mu ijambo ry’Imana yigishije, yasobanuriye abitabiriye iki giterane imbaraga zo kuramya no guhimbaza Imana. Yagize ati “ Kubera ko dushaka kubaka ku rufatiro ruzahoraho kandi kugirango kuramya kwacu kugumeho ni uko twubaka ku rufatiro rw’ukuri rwo kuramya no guhimbaza ari rwo gukunda Uwiteka n’umutima wose.”
Pastor Desire Habyarimana agaruka ku ntego nyamukuru y’iki giterane yavuze ko iki giterane cyari icyo kuramya no guhimbaza, aho cyahujwe n’umugoroba wo gusoza ukwezi kw’Impuhwe, ni mugihe abagize AGAKIZA FAMILY bamaze igihe batanga imyambaro, ibyo kurya, amafaranga n’ibindi byo gushyigikira abarokotse Jenocide yakorewe Abatutsi batishoboye bo mu murenge wa Gahanga. Yadutangarije ko hari ikintu nyamukuru cyamukoze ku mutima muri iki giterane, ati “Icyankoze ku mutima kuruta ibindi ni uko abantu basobanukiwe kuramya Imana by’ukuri.”
Pastor Desire yagarutse kuri aya magambo agamije kwibutsa abashumba b’amatorero ya Gikristo inshingano nyamukuru twasigiwe n’Umwami wacu Yesu Kristo. Yagize ati “Mu Rwanda dufite ikibazo, umubare w’amatorero n’imiryango ya Gikristo urazamuka buri munsi ariko ibyaha na byo biriyongera. Usanga ahanini biterwa n’uko amatorero menshi atarimo gukora umurimo wayo wo kuzana abantu kuri Kristo, kandi abagamije izindi nyungu babikora mu buryo butari bwo bahisha ukuri kw’ijambo ry’Imana.”
Mu butumwa umufasha wa Desire, Madamu Kiyange Adda Darlene yageneye ababyeyi n’urubyiruko yashishikarije abagore by’umwihariko gukomeza umurimo wo kuramya Imana kuko mu kuramya Imana harimo kuyubaha no kuyikorera by’ukuri, ati “ Kuririmba bizarangira, ariko kuramya bizakomeza, nkumva nabwira abamama bose bakunda kuramya Imana ko babikomeza kuko ni igikorwa kitazarangira kandi Imana ikunda, Imana ishima mbese nababwira ngo ntibacike intege.”
Darlene yakomeje agira ati “Urubyiruko rufite ibintu byinshi birukurura,rufite ibirangaza byinshi kandi amajwi menshi aba ari guhamagara abajyana mu bitagira umumaro ubutumwa rero naha urubyiruko nabahamagarira bose kwinjira mu murimo wo kuramya Imana kuko hari ikintu bihindura mu mutima no ku mubiri,ikindi kandi iyo uramya Imana,Imana irakwagura mu buryo bwose, Imana iguha ibyo wifuza kuko wayibaye hafi,Imana ikaba yakuraho n’ibiteye ubwoba imbere yawe kubera kuramya,Urubyiruko ndabakangurira rwose kwitabira umurimo wo kuramya nkuko Dawidi yajyaga aramya Imana,Imana ikamuha umugisha namwe Imana yabaha umugisha muramutse mwinjiye muri iki gikorwa cyo kuramya Imana.”
Ni iki cyakoze ku mitima y’abitabiriye iki giterane?
Mu kiganiro twagiranye n’abitabiriye iki giterane bose bagarukaga ku ijambo ryabakoze ku mutima ryo gusobanukirwa kuramya nyakuri:
- Byicaza Aimable ni incuti y’AGAKIZA, yatubwiye ko yungukiye byinshi muri iki giterane akaba anashishikariza urundi rubyiruko kugira umutima uramya Imana kugeza mu za bukuru.
- Simbavura Jean Nepo ni umunyamuryango w’AGAKIZA yagiriye abantu inama yo kuba abamisiyoneri kugira ngo ubutumwa bwiza bukwire hose.
- Esther Umulisa nk’Umuramyi yageneye ubutumwa abakobwa bagenzi be bwo kuguma mu Mana ngo kuko bibahisha kandi bikabarinda nk’abakobwa b’Abakristo.
Inkuru mu mafoto:
Pastor Desire Habyarimana
<
>
Umuhanzi Aime Uwimana n’umuryango we
Umuhanzi Bruce n’umuryango we
Abaririmbyi bari bahimbawe
Bamwe mu bitabiriye igiterane ubwuzu bwari bwose
Deo Jyamubandi


text:
Abahinzi 5 b’intangarugero mu guhinga Kawa bibumbiye muri Koperative Twongere Kawa Coko yo mu murenge wa Coko mu karere ka Gakenke bahawe inka muri gahunda ya “Gira inka muhinzi wa Kawa”.
Abahinzi 5 b’intangarugero mu guhinga Kawa bibumbiye muri Koperative Twongere Kawa Coko yo mu murenge wa Coko mu karere ka Gakenke bahawe inka muri gahunda ya “Gira inka muhinzi wa Kawa”.
By IRASUBIZA Janvier | Views : 19425 | Kuya 03-08-2016 17:11
Muri gahunda ya “Gira inka mu nyarwanda ” yatangijwe na Perezida wa Repubulika Paul Kagame ,inka 5 za kijyambere nizo zahawe abanyamuryango 5 b’intangarugero ba Koperartive Twongere Kawa Coko bahinga Kawa babaye indashyikirwa mu murenge wa Coko babashije kugeza umusaruro mwinshi ku ruganda rutunganya Kawa kandi bakaba baratanze Kawa nziza .
SAFARI na Mukashevorori Vestine ni bamwe muri aba banyamuryango bahawe kuri izi nka. Nkuko babitangarije ikinyamakuru Umurashi , baravuga ko guhabwa izi nka bizabafasha kongera umusaruro w’ikawa babikesheje ifumbire bazakura kuri ubu bworozi.
Ngo uretse n’ifumbire kandi ngo bazazibonaho ifaranga , abana bige nabo bikenure kandi ngo bazoroza bagenzi babo. By’umwihariko Madame Mukashevorori Vestine yabwiye ikinyamakuru Umurashi ko abana banywaga amata bavuye kuyagura ku bandi borozi. Aha aragira ati “Mbonye inka , abana banjye ntibazongera kugira ubworo kuko nabonye inka , bazajya bava ku ishuri , bayahirire nibyara banywe amata ”.
Umushinga Kula Project wahisemo gutanga izi nka kuri aba bahinzi ba Kawa babaye indashyikirwa kugirango babone ifumbire , kandi ngo uzakomeza kuzikurikirana nk’uko byagarutsweho n’umukozi w’umushinga Murindababisha Egide wagize ati “ Izi nka tubahaye si ugupfa kubaha gusa ngo mugende muzifate nabi cyangwa se muzigurishe ahubwo turazibahaye ngo muzazikureho ifumbire muzajya mufumbiza ikawa yanyu , kandi turabasaba ko nizimara kubyara muzaziturira abandi kugira ngo mwese muzamurane”.
Perezida wa Koperative “Twongere Kawa Coko” Nyirangwabije Thérèse yabwiye ikinyamakuru Umurashi ko gutoranya abanyamuryango 5 ba Koperative muri 30 bayigize , bashingiye ku musaruro bagejeje ku ruganda , ubwiza bwa Kawa bazanye n’imbaraga n’umuhati bakomeje gushyira muri gahunda zabo ngo bongere ubusaruro kurushaho kandi batunganya Kawa nziza igomba kuzajya ijyanwa ku masoko mpuzamahanga.
Umunyamabanga nshingwabikorwa w’umurenge wa Coko Bizimana Vénuste , yashimiye Perezida wa Repubulika Paul Kagame washyizeho gahunda ya “Gira inka munyarwanda ”, bityo asaba aba bahinzi ba Kawa bazihawe , kuzifata neza kugirango abazaziturirwa nabo bazabone inka nziza.
Izi nka zatanzwe uko ari eshanu imwe ifite agaciro k’ibihumbi magana atanu by’amafaranga y’ u Rwanda.


text:
ISOMO RYA MBERE
Igitabo cya kabiri cy’Abami (2 Bami 4, 8-11.14-16a)
8Umunsi umwe, Elisha yanyuze ku murenge wa Shunemu. Ahasanga umugore ukize, uwo mugore amwingingira kuza iwe ngo afungure. Guhera ubwo Elisha yahanyura akajyayo gufungura. 9Umugore abwira umugabo we ati «Nzi ko uriya mugabo uhora aza iwacu ari umuntu w’Imana. 10None tumwubakire icyumba gito hejuru y’inzu yacu ahategamye, tumushyiriremo uburiri, ameza, intebe n’itara, maze naza kudusura ajye acumbikamo.» 11Umunsi umwe Elisha agera aho iwabo, bamujyana mu cyumba cyo hejuru aryamamo. 14Elisha abaza umugaragu we Gehazi ati «Twamukorera iki ?» Gehazi aramusubiza ati «Dore nta mwana agira kandi umugabo we arashaje.» 15Elisha aramubwira ati «Muhamagare» . Aramuhamagara, umugore araza ahagarara mu muryango. 16aElisha aramubwira ati «Umwaka utaha nk’iki gihe, uzaba uhagatiye umwana w’umuhungu.»
ZABURI (Zab 89(88), 2-3, 16-17,18-19)
Inyik/ Uhoraho, tuzaririmba iteka ryose impuhwe zawe !
Nzaririmba iteka ryose impuhwe z’Uhoraho,
kuva mu gisekuruza kujya mu kindi.
Umunwa wanjye nzawamamarisha ubudahemuka bwawe,
kuko wavuze uti «Impuhwe zashyizweho ubuziraherezo,
ubudahemuka bwanjye bushinze umuzi mu ijuru.»
Hahirwa umuryango wamenyereye kugusingiza,
ukagendera mu cyezezi cy’uruhanga rwawe,Uhoraho,
umunsi bahimbazwa n’izina ryawe,
bagaterwa ishema n’ubutabera bwawe.
Kuko ubatera inkunga y’ikirenga,
maze ugatuma twubura uruhanga.
Uhoraho, ni wowe ngabo twikingira,
kandi umwami wacu akomejwe na Nyir’ubutagatifu wa lsraheli.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 6, 3-4.8-11)
Bavandimwe, 3ntimuzi se ko twebwe twese ababatijwe muri Kristu Yezu, ari mu rupfu rwe twabatirijwemo ? 4Koko rero ku bwa batisimu twahambanywe na we mu rupfu rwe, kugira ngo uko Kristu yazuwe mu bapfuye n’ikuzo rya Data, bityo natwe tugendere mu bugingo bushya. 8Niba rero twarapfanye na Kristu, twemere ko nanone tuzabaho hamwe na We. 9Tuzi ko Kristu yazutse mu bapfuye akaba atazongera gupfa ukundi, urupfu rukaba rutakimufiteho ububasha. 10Kuko igihe apfuye, yapfuye ku cyaha rimwe rizima ; naho kuba ariho, abereyeho Imana. 11Bityo namwe mumenye ubwanyu ko mwapfuye ku cyaha, mukaba mubereyeho Imana muri Kristu Yezu.
IBANGONDIRIMBO RIBANZIRIZA IVANJILI (1 Pet 2, 9)
Alleluya Alleluya.
Mwebwe bwoko Imana yitoranyirije,
Imbaga y’abaherezabitambo ba cyami,
nimwamamaze ibigwi by’Uwabahamagaye :
abavana mu mwijima akabinjiza mu rumuri rwe.
Alleluya.
IVANJILI
+ Matayo (Mt 10, 37-42)
Muri icyo gihe, Yezu abwira intumwa cumi n’ebyiri ati 37«Ukunda se cyangwa nyina kunduta, ntakwiriye kuba uwanjye. Ukunda umuhungu cyangwa umukobwa we kunduta, ntakwiriye kuba uwanjye. 38Udatwara umusaraba we ngo ankurikire, ntakwiriye kuba uwanjye . 39Uwihambira ku bugingo bwe azabubura, naho uzahara ubugingo bwe ari jye agirira azabuhorana. 40Ubakiriye neza ni jye aba yakiriye, n’unyakiriye aba yakiriye Uwantumye. 41Uwakiriye neza umuhanuzi kuko ari umuhanuzi, azahabwa ingororano y’umuhanuzi ; n’uwakiriye intungane neza kuko ari intungane, azahabwa ingororano y’intungane. 42Uzaba yarahaye icyo kunywa umwe muri aba baciye bugufi, n’aho rwaba uruho rw’amazi afutse kuko ari umwigishwa wanjye, ndababwira ukuri : ntazabura ingororano ye.»


text:
Umukandida wigenga ku mwanya w’Umukuru w’Igihugu Philippe Mpayimana, yavuze ko atasuzuguye abo yagombaga kujya kubwira imigabo n’imigambi ye.
Mpayimana avuga ko gukererwa ngo byatewe n’uko umunsi we wa mbere, yahuye n’ikibazo cy’imihanda mibi.
Ibi yabivugiye mu Karere ka Nyanza mu Murenge wa Busasamana, nyuma y’aho yahageze ahagana saa kumi n’imwe z’umugoroba, mu gihe byari biteganyijwe ko yagombaga gutangira kwiyamamaza mu Murenge wa Ntongwe saa mbili za mugitondo, mu mujyi wa Ruhango saa tanu, mu mujyi wa Nyanza saa munani na Rusatira, byarangiye iyi gahunda itubahirijwe.
Yageze gusa mu mu mujyi wa Nyanza nabwo saa kumi n’imwe z’umugoroba, avuga ko atari we wabiteye.
Imbere y’abaturage barenga 100 bari bamutegereje, yagize ati ‘Aho ntagiye uyu munsi nzahashakira indi minsi, imbogamizi ikomeye yabaye umuhanda wa rwa Busoro ujya mu majyepfo umeze nabi, ibi byatumye duhitamo gusubira inyuma, gusa ubu twabonye abadufasha, uyu munsi icyabaye ni uko twagombaga gusubiramo gahunda aho gutegura ingendo. ‘
Yakomeje agira ati’ntabwo twasuzuguye abari badutegereje, ahubwo icyo twizeza ni uko abari imbere bazatubona ku gihe. ‘
Ibyo yizeza abaturage
Phillippe Mpayimana yabwiye abaturage barenga 100 bari bamukurikiye ko nibamutora, ngo yiteguye kubafasha gukemura ikibazo cyibura ry’ akazi.
Yagize ati “niteguye kuzashyiraho ikigo gifasha urubyiruko kubona akazi, ubu ikibazo kiri mu Rwanda umwana arangiza kaminuza ariko nta cyizere ko azabona akazi, njye nzakora ibishoboka ku buryo nzajya mpanga imirimo miliyoni imwe buri mwaka”.
Mpayimana kandi avuga ko ngo azaharanira ko buri muturage agerwaho n’ amafaranga ku buryo ngo ifaranga ritajya mu bantu bamwe.
Avuga ko ibi bizatuma ikibazo cy’abana bo mu muhanda gikemuka cyane ko ngo abana bari mu mihanda babiterwa n’uko mu miryango yabo nta mafaranga aba ahari.
Icyo abaturage bavuga kuri Mpayimana
Bamwe mu baturage baganiriye n’iki kinyamakuru, bavuze ko ngo biteguye kumutora niba koko ibyo avuga azabikora.
Mukeshimana Marceline wo mu Karere ka Nyanza, w’imyaka 50, we yagize ati “twamwishimiye kuko twumva ashaka kutugezaho ibyo tutarageraho, nk’ubu ndi umukene abana banjye babura uko bajya ku ishuri, numvise ko abana azabafasha kwiga nta mwana wirukanwe kuko yabuze amafaranga yo kurya. ‘
Sindayigaya Elizafani ukora ubucuruzi buciritse mu mujyi wa Nyanza we yagize ati’ kuba twarabuze imyenda ya caguwa biratubangamira, numvise we azadufasha ko iyi myenda idacika.’
Biteganyijwe ko kuri iki Cyumweru, Mpayimana Phillippe akomereza mu Karere ka Huye.


text:
UMUNARA W’UMURINZI—WO KWIGWA Gashyantare 2014
Iyi gazeti igaragaza ibintu bishishikaje bivugwa muri Zaburi ya 45. Inadufasha kumenya ko Yehova Imana ari we uduha ibyo dukenera, akaturinda, kandi akaba Incuti yacu iruta izindi zose.
Musingize Kristo—Umwami ufite ikuzo
Ibintu bishishikaje bivugwa muri Zaburi ya 45 bidufitiye akahe kamaro muri iki gihe?
Twishimire ubukwe bw’Umwana w’intama
Umugeni ni nde, kandi se Kristo yagiye amutegura ate? Ni ba nde bazishimira ubukwe bw’Umwana w’intama?
Umupfakazi w’i Sarefati yaragororewe bitewe n’ukwizera kwe
Umuzuko w’umuhungu w’umupfakazi w’i Sarefati ni kimwe mu bintu by’ingenzi byabaye mu buzima bwe byakomeje ukwizera kwe. Ni ayahe masomo tumuvanaho?
Yehova We uduha ibyo dukenera kandi akaturinda
Sobanukirwa ukuntu Yehova Imana ari we Data wo mu ijuru. Menya icyo wakora kugira ngo urusheho kugirana imishyikirano myiza n’Imana, yo iduha ibyo dukenera kandi ikaturinda.
Yehova Incuti yacu iruta izindi zose
Suzuma urugero rwa Aburahamu n’urwa Gideyoni, bari incuti za Yehova Imana. Ni iki tugomba gukora kugira ngo tube incuti za Yehova?
Ibibazo by’abasomyi
Ni iki Abayahudi bo mu kinyejana cya mbere bashingiyeho ‘bategereza’ Mesiya?
‘Reba ubwiza bwa Yehova’
Dawidi umwami wa Isirayeli ya kera yishimiraga gahunda y’Imana y’ugusenga k’ukuri. Twakwishimira dute gahunda y’ugusenga k’ukuri muri iki gihe?
UBUBIKO BWACU
Filimi ikomeza ukwizera imaze imyaka 100
Muri uyu mwaka, filimi ivuga iby’irema yateguriwe gufasha abantu kwizera ko Bibiliya ari Ijambo ry’Imana, izaba imaze imyaka 100 yerekanywe ku ncuro ya mbere.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Yohana 7:1-53
7 Nyuma y’ibyo Yesu akomeza kuzenguruka muri Galilaya. Ntiyashakaga kujya i Yudaya kubera ko Abayahudi bashakaga kumwica.+2 Iminsi mikuru y’Abayahudi, ari yo minsi mikuru y’ingando,+ yari yegereje.3 Nuko abavandimwe be+ baramubwira bati “va hano ujye i Yudaya, kugira ngo abigishwa bawe na bo barebe imirimo ukora,4 kuko nta muntu ushaka kumenyekana hose ukorera ibintu mu ibanga. Ubwo ukora ibyo, iyereke isi.”5 Mu by’ukuri, abavandimwe be+ ntibamwizeraga.+6 Nuko Yesu arababwira ati “igihe cyanjye ntikiragera,+ ariko mwebwe igihe cyanyu gihoraho.7 Isi nta mpamvu ifite yo kubanga, ariko jye iranyanga kuko mpamya ko ibikorwa byayo ari bibi.+8 Mwebwe nimujye mu minsi mikuru. Jye sinjya muri iyo minsi mikuru nonaha kuko igihe cyanjye+ kitaragera neza.”+9 Amaze kuvuga ibyo, yigumira i Galilaya.10 Ariko abavandimwe be bamaze kujya mu minsi mikuru, na we ajyayo, atari ku mugaragaro, ahubwo asa n’uwihishe.+11 Nuko Abayahudi bamushakira+ muri iyo minsi mikuru bavuga bati “wa muntu ari he?”12 Abantu batangira kongorerana cyane bavuga ibye.+ Bamwe bakavuga bati “ni umuntu mwiza.” Abandi bati “oya, ahubwo ayobya abantu.”13 Birumvikana ariko ko nta watinyukaga kuvugira ibye ku mugaragaro, kuko batinyaga Abayahudi.+14 Igihe iminsi mikuru yari igeze hagati, Yesu yinjira mu rusengero atangira kwigisha.+15 Nuko Abayahudi baratangara maze baravuga bati “uyu muntu ubu bumenyi n’ubu bwenge+ yabikuye he ko nta mashuri yize?”+16 Yesu arabasubiza ati “ibyo nigisha si ibyanjye ahubwo ni iby’uwantumye.+17 Umuntu nashaka gukora ibyo uwantumye ashaka, azamenya niba ibyo nigisha bituruka ku Mana+ cyangwa niba mvuga ibyo nihimbiye.18 Uvuga ibyo yihimbiye aba yishakira icyubahiro, ariko ushaka icyubahiro+ cy’uwamutumye, uwo ni umunyakuri kandi nta gukiranirwa kuba kuri muri we.19 Mbese Mose ntiyabahaye Amategeko?+ Nyamara nta n’umwe muri mwe uyumvira. Kuki mushaka kunyica?”+20 Abantu baramusubiza bati “ufite umudayimoni.+ Ni nde ushaka kukwica?”21 Yesu arabasubiza ati “nakoze ikintu kimwe,+ none mwese mwatangaye.22 Ni yo mpamvu Mose yabategetse gukebwa,+ si uko byaturutse kuri Mose, ahubwo byaturutse kuri ba sokuruza,+ kandi mukeba umuntu ku isabato.23 Niba umuntu akebwa ku isabato kugira ngo amategeko ya Mose aticwa, ese ubu mundakariye bene aka kageni kuko nakijije umuntu ku isabato?+24 Mureke guca imanza mushingiye ku bigaragarira amaso, ahubwo mujye muca imanza zikiranuka.”+25 Nuko bamwe mu baturage b’i Yerusalemu baravuga bati “ese uyu si wa muntu bashaka kwica?+26 Nyamara dore aravugira mu ruhame+ kandi nta cyo bavuga. Ese abatware bacu bamenye badashidikanya ko uyu ari Kristo?+27 Nyamara twe tuzi aho uyu muntu yaturutse;+ Kristo naza nta wuzamenya aho yaturutse.”+28 Nuko Yesu ari mu rusengero yigisha, arangurura ijwi aravuga ati “muranzi kandi muzi aho naturutse.+ Sinaje ku bwanjye,+ ahubwo uwantumye ariho koko+ kandi ntimumuzi.+29 Jye ndamuzi+ kuko ari jye umuhagarariye, kandi ni We wantumye.”+30 Nuko bashaka uko bamufata,+ ariko ntihagira urambura ukuboko ngo amufate, kuko igihe+ cye cyari kitaragera.31 Nyamara abantu benshi baramwizeye,+ baravuga bati “ese mugira ngo Kristo naza azakora ibimenyetso+ biruta ibyo uyu muntu yakoze?”32 Abafarisayo bumvise abantu bajujura bamuvugaho ibyo bintu, abakuru b’abatambyi n’Abafarisayo batuma abarinzi b’urusengero ngo bamufate.+33 Nuko Yesu aravuga ati “ndacyari kumwe namwe igihe gito mbere y’uko nsubira ku wantumye.+34 Muzanshaka+ ariko ntimuzambona, kandi aho nzaba ndi ntimushobora kuhaza.”+35 Nuko Abayahudi barabazanya bati “uyu muntu arashaka kujya he ku buryo tutazamubona? Mbese arashaka kujya mu Bayahudi batataniye+ mu Bagiriki no kwigisha Abagiriki?36 Ariya magambo avuze ngo ‘muzanshaka ariko ntimuzambona, kandi aho nzaba ndi ntimushobora kuhaza,’ asobanura iki?”37 Nuko ku munsi wa nyuma, ari wo munsi ukomeye muri iyo minsi mikuru,+ Yesu arahaguruka maze arangurura ijwi aravuga ati “niba hari ufite inyota+ naze aho ndi anywe.38 Unyizera,+ nk’uko Ibyanditswe bivuga, ‘muri we hazadudubiza imigezi y’amazi y’ubuzima.’”+39 Icyakora, ibyo yabivuze yerekeza ku mwuka abamwizeye bari bagiye guhabwa. Abantu bari batarahabwa umwuka+ kuko Yesu yari atarahabwa ikuzo.+40 Nuko bamwe mu bari aho bumvise ayo magambo baravuga bati “rwose uyu ni we wa Muhanuzi.”+41 Abandi baravuga bati “uyu ni we Kristo.”+ Ariko abandi na bo baravuga bati “ese Kristo+ yaturuka i Galilaya?+42 Ibyanditswe ntibivuga ko Kristo azakomoka mu rubyaro rwa Dawidi+ kandi agaturuka i Betelehemu+ mu mudugudu Dawidi yabagamo?”+43 Nuko abantu bacikamo ibice bamupfa.+44 Nubwo bamwe muri bo bashakaga kumufata, nta warambuye ukuboko ngo amufate.45 Ba barinzi b’urusengero basubira ku bakuru b’abatambyi n’Abafarisayo, na bo barababaza bati “kuki mutamuzanye?”46 Abarinzi b’urusengero barabasubiza bati “nta wundi muntu wigeze avuga nka we.”+47 Abafarisayo barabasubiza bati “ese aho namwe ntimwayobejwe?48 Hari umutware n’umwe cyangwa Umufarisayo wigeze amwizera?+49 Ahubwo aba bantu batazi Amategeko baravumwe.”+50 Nikodemu wari warigeze kujya kumureba, kandi wari umwe muri bo, arababwira ati51 “mbese amategeko yacu acira umuntu urubanza batabanje kumwumva+ no kumenya ibyo yakoze?”52 Baramusubiza bati “ese nawe uri Umunyagalilaya? Genzura urebe urasanga nta muhanuzi+ ugomba guturuka i Galilaya.”** Inyandiko zandikishijwe intoki za אBSys ntizishyiramo umurongo wa 53 kugeza ku gice cya 8 umurongo wa 11, (aho havugwa mu buryo bunyuranye mu yindi myandiko y’ikigiriki itandukanye) hagira hati:53 Nuko baragenda buri wese ajya iwe.


text:
“Ahubwo mwibikire ubutunzi mu ijuru, aho inyenzi n’ingese zitaburya, n’abajura ntibacukure ngo babwibe,kuko aho ubutunzi bwawe buri ari ho n’umutima wawe uzaba.”Matayo 6:20-21
Uko ibinyejana bigenda bisimbura,ni ko iterambere rigenda ryihuta. Abantu nabo bakarushaho gukora cyane kugira ngo batazasigara inyuma ariko ikibazo ni gute wakwibikira ubutunzi bwawe kugira ngo wizere umutekano w’ibyawe?.
Abantu benshi muri iki gihe ntibazi uko babika ibyo bakoreye bamwe bibwira ko kugira ubusambo ku butunzi aribyo bibugwiza kubera kutanyurwa. Bakirengagiza ko niyo watunga byinshi bitarimo kunyurwa ngo wigirire umunezero nta mahoro wazabiboneramo ahubwo ukomeza kuba umukene kuko uba ubuze ibintu by’ingenzi mu buzima.
Yesu yaravuze ati”ntimubasha gukorera Imana n’amafaranga.”umuntu ntagizwe n’ibintu atunze .“ Niyo mpamvu iyo uretse ibintu bikakuyobora bikuganisha kukuba wenyine ndetse ugahora ufite bwoba. Iyo ubutunzi aribwo ufashe nk’Imana yawe ntibubasha kugufasha muri byose ahubwo ukomeza guhora uri mu bwoba budashira kuko ubuzima budafite Imana nzima,butakaza agaciro n’intego.
Niyo mpamvu Ijambo ry’Imana ridusaba ko dukwiye kwibikira ubutunzi mu bwami bw’ijuru kugira ngo ibyo tuvunikira byose Imana ibihe umugisha kandi idushoboze kumenya uko tubana nabyo tutabaye imbata z’ubutunzi.


text:
Olivier Kavutse uririmba muri Beauty for Ashes yambitse Amanda Fung baririmbana, impeta isobanura ko bemeranyijwe kuzabana (engaged to be married).
Abinyujije ku rukuta rwa Facebook, kuri uyu wa 30 Ugushyingo 2015, Kavutse yagaragaje ibyishimo bye, avuga ko we na Amanda bateganya kujya mu Bwongereza kwizihirizayo ibyishimo batewe n’iki cyemezo bafashe.
Yagize ati “Yemeye ko tuzabana, ubu tugiye kubyizihiza. London turaje! Mwakoze mwese nshuti zanjye magara.”
Aganira n’Ikinyamakuru Izuba Rirashe, Kavutse yavuze ko we na Amanda bamenyaniye cyane mu Rwanda, kuva mu 2014. Avuga ko bari gutegura ubukwe mu gihe cya vuba.
Yagize ati “Turi gutegura kubana tuzabibamenyesha, ariko ni umwaka utaha.”
Ku by’ubwenegihugu bwa Amanda, Kavutse agira ati “Ubwenegihugu bwe ni Umunyakanada, yavukiye muri Canada ni na ho yakuriye ariko inkomoko ye ni muri Hong Kong kuko ababyeyi be baturuka muri Hong Kong.”
Amanda nta bihangano bye byihariye afite, nta na Alubumu afite ariko ni umuhanzikazi usubiramo indirimbo zamamaye z’abahanzi batandukanye bazwi, nk’uko Kavutse abivuga.
Amanda yabwiye Iki Kinyamakuru ati “Nta ndirimbo zanjye z’umwihariko mfite, ariko umuziki ndawukunda hirya y’umuziki ndanikorera mfasha abantu mu bujyanama bw’ibikorwa byabo (management consultancy).”
Amanda yakomeje agira ati “Namenye Beauty For Ashes muri 2011 ubwo bari baje mu bitaramo muri Hong Kong, numva indirimbo zabo menya uko batangiye umuziki, ubwo nazaga hano mu Rwanda muri 2014 ni bwo natangiye gukorana na bo cyane kuko nakunze ibyo bakora, byo kuririmba bogeza ubutumwa mu Rwanda no ku Isi, niyemeza gutyo nanjye kuba umunyamuryango w’itsinda ryabo.”
Kavutse amwunganira agira ati “Ariko ubu ari mu itsinda ryacu rya Beauty for Ashes nk’umuririmbyi n’umucuranzi.”
Amanda twamubajije icyo avuga ku mishinga mishya yo kuzabana na Kavutse, adusubiza agira ati “Mu muco wacu umugabo ni we usubiza icyo kibazo (aseke), ariko ni byo hari imishinga dufite imbere.”


text:
Aba baturage bavuga ko bakoraga akazi ko gutera ibiti no kubyuhira, guhinga imirima yatewemo imbuto z’indobanure mu mushinga wa RAB, watsindiwe na rwiyemezamirimo witwa Higiro Anastase, bagategereza ko abahemba bagaheba.
Umwe muri aba baturage baganiriye na RBA yagize ati “Kuva mu kwezi kwa gatatu twararimye turangije dutera urubingo, noneho izuba ritangiye kuva dutangira kuruvomerera. Saa kumi n’ebyiri twabaga turi mu Muvumba, ariko turakomeza turahatiriza turakora, tuvomerera ibiti twateye mu zuba.”
Ikindi aba baturage bavuga ko batumva neza ni uburyo bamwe muri bo bahembwa abandi bagasigara kandi bose barakoze akazi kamwe, bikaba byaratumye hari umwe muri bo wishwe n’inzara.
Hari uwagize ati “Inzara igiye kwica abantu, hari n’umusaza twakoranaga ejobundi twaramushyinguye kubera inzara. Twazaga gukora hano kubera gusonza akirirwa arya isogo mbisi, kugeza ubwo yapfuye.”
Rwiyemezamirimo Higiro Anastase wakoresheje aba baturage, avuga ko gutinda kubahemba byatewe na RAB, yatinze kumwishyura.
Mu kiganiro yagiranye na IGIHE, umuyobozi wa RAB, mu Ntara y’Iburasirazuba Senzige Norbert, avuga ko bishyuye rwiyemezamirimo kugeza mu kwezi kwa kane.
Yagize ati “Mu masezerano twagiranye harimo ko agomba kwishyura abaturage nibura amezi atatu mu gihe agitegereje ko tumwishyura. Ni ukuvuga ngo tumurimo amafaranga yo mu kwezi kwa gatanu, ukwa gatandatu,ukwa karindwi, uku kwa munani na ko kwashize uyu munsi, nta masezerano twigeze twica ahubwo rwiyemezamirimo aba agomba guteganya amafaranga yo kwishyura abaturage mu gihe agitegereje ko tumwishyura kuko binyura mu nzira ndende.”
Umuyobozi w’Akarere ka Nyagatare, Mupenzi George yatangarije IGIHE ko ikibazo cy’aba baturage atakizi.
Ati “Icyo kibazo ntacyo nzi. Abo baturage ubahe nimero yanjye bampamagare, cyangwa banyoherereze ubutumwa bugufi nkurikirane ikibazo cyabo.”
Rwiyemezamirimo Higiro Anastase, yagiranye amasezerano na RAB yo gukora mu mishanga y’ubushakashatsi mu by’ubuhinzi n’ubworozi mu gihe cy’umwaka umwe.


text:
Nyamasheke: Akarere na diyoseze ya Cyangugu barishimira ubufatanye bubaranga.
Ku mugoroba wo ku itariki ya 18/05/2012, abakozi b’akarere ka nyamasheke bakinnye umukino wa gicuti na diyoseze gaturika ya Cyangugu, uyu mukino ukaba wari ugamije gushimangira umubano mwiza n’ubufatanye busanzwe burangwa hagati yabo.
Mu biganiro n’ubusabane byakurikiye uyu mukino, umuyobozi w’akarere ka nyamasheke wungirirje ushinzwe imibereho myiza y’abaturage Gatete Catherine yashimiye ubufatanye busanzwe burangwa hagati y’akarere ndetse na kiriziya gaturika byumwihariko diyoseze ya Cyangugu.
Ubu butumire akarere kahaye diyoseze ya Cyangugu ngo bwari bugamije kuganira ku mibereho myiza y’abaturage kuko basanzwe bafatanya kubwitaho, aha akaba yaravuze uruhare diyoseze ya Cyangugu igira mu kwita ku batishoboye binyuze muri cartas.
Yaboneyeho umwanya wo gushimira diyoseze ya Cyangugu kuba ibafasha mu guteza imbere imibereho myiza y’abaturage, akaba yizeye ko ubwo bufatanye buzakomeza mu minsi iri imbere ndetse bukanarushaho gutera imbere.
Ku ruhande rwa diyoseze ya Cyangugu, Padili Niragire Valens ukuriye cartas muri diyoseze ya Cyangugu yashimiye akarere kuba karabatumiye ngo basabane banungurane ibitekerezo kuko bigaragaza ubuvandimwe kandi akaba yanijeje akarere ko nabo bazabishyura.
Yashimangiye ko hakenewe ubuvandimwe n’umutima wo gushyira hamwe no gushyigikirana nk’abantu bahuriye ku nshingano zo gukorera rubanda. Yasabye ko iki gikorwa cyo gusabana cyazahoraho kuko cyazagira uruhare mu kuzuza inshingano zabo.
Umukino warangiye abakozi b’akarere batsinze diyoseze ya Cyangugu ibitego bitandatu kuri kimwe.